Tia Jinbara meninggal dunia

PENYANYI yang juga bekas vokalis kumpulan Jinbara, Tia atau nama sebenarnya Shamsul Bakhtiar Zakaria, 53, telah meninggal dunia di Hospital Shah Alam, Selangor pada Rabu.

Berita duka itu disahkan kakaknya, Azmah Zakaria.

“Benar, Allah telah jemput dia pulang pada jam 9.17 malam.

“Saya masih menanti maklumat lanjut daripada isterinya,” katanya seperti dilapor Sinar Harian.

Terdahulu, Tia disahkan menghidap kanser hati dan menerima rawatan di Hospital Shah Alam sejak Rabu minggu lalu.

Tia dimasukkan ke hospital selepas mengadu sakit perut dan setelah pelbagai pemeriksaan dijalankan termasuk ujian imbasan sinar-X, kolonoskopi dan terakhir, CT Scan, barulah doktor mengesahkan ada ketumbuhan pada hatinya.

Semasa hayatnya, Tia bersama kumpulan Jinbara cukup terkenal menerusi lagu Farhana (Puteri Bumi Kenyalang) dan pernah menyertai Gegar Vaganza musim keempat.

Tia berkahwin dengan Suzan Ahmad, yang juga ibu tunggal tiga cahaya mata pada Mei 2009.

Namun, perkahwinannya bersama Suzan tidak dikurniakan cahaya mata.

Author

Fazleen Safina Abd Jamil

View all posts

View all posts


Anak boleh saman bapa jika tak bayar nafkah

PETALING JAYA: Keengganan bapa untuk menjalankan tanggungjawab sebagai pemberi nafkah boleh mendatangkan kemudaratan sehingga boleh di saman anak-anak sendiri di mahkamah.

Menurut peguam syariah dan pusaka, Shazril Khairy Mustafa, untuk menyelesaikan isu bapa yang lari dari tanggungjawab itu boleh dimulakan dengan saman dan pernyataan tuntutan.

“Anak lelaki boleh terus saman bapa dengan alasan menyambung pengajian ijazah pertama.

“Manakala anak perempuan pula boleh saman untuk menuntut nafkah anak sehingga dia berkahwin,” kongsinya dalam satu hantaran.

Jelas Shazril, tuntutan nafkah itu termasuk makan, minum, pakaian, perbelanjaan dan pengajian anak-anak. Ia juga perlu difailkan di tempat mereka bermastautin.

“Keingkaran bapa tersebut untuk memberi kerjasama boleh dikenakan hukuman penjara kerana ia dianggap sebagai hutang yang perlu dilunaskan,” tambahnya.

Rentetan itu, ramai pengguna media sosial yang berkongsi pengalaman yang perit dalam berurusan dengan bekas pasangan untuk mendapatkan pemberian nafkah yang adil.

“Lapan tahun saya bergelar ibu tunggal, bekas suami tak pernah bagi nafkah untuk anak-anak. Tuntut mahkamah pun tidak jadi apa. Biar dia jawab dekat akhirat kelak,” kata seorang pengguna.

Turut meninggalkan komen ialah Anum yang sudah serik dengan perangai bekas suaminya yang langusng tidak endah untuk menjalankan tanggungjawab hakiki sebagai seorang bapa.

“Malas nak tuntut, nanti saya yang serabut jika dia tak bayar. Masa kahwin dulu pun dia tak hulur duit. Makan minum anak pun duit saya,” keluhnya. – Kosmo!

Author

Media Variasi

View all posts

View all posts


Polis buka kertas siasatan terhadap Ustaz Zainul Asri

PUTRAJAYA: Polis telah membuka kertas siasatan terhadap bekas Timbalan Ketua Dewan Ulama PAS Kedah, Syeikh Muhd Zainul Asri Mohd Romli berhubung ucapannya yang didakwa berbaur hasutan dalam program Himpunan Kedah Berselawat pada Sabtu lepas.

Menteri Dalam Negeri, Datuk Seri Saifuddin Nasution Ismail yang mengesahkan perkara itu hari ini berkata Syeikh Muhd Zainul Asri telah dipanggil untuk memberi keterangan bagi membantu siasatan kes berkenaan, namun beliau tidak direman.

“Dalam pertemuan pertama (dengan polis) itu, dia telah mengakui kesilapannya dan berkata terlalu teruja apabila mendapat sambutan dalam perhimpunan tersebut.

“Namun saya dimaklumkan siasatan diteruskan sebab ada aduan,” katanya dalam sidang media selepas mempengerusikan Mesyuarat Jawatankuasa Mengenai Pengurusan Pekerja Asing Kelapan di sini, hari ini.

Satu laporan polis telah dibuat oleh wakil Pakatan Harapan di Ibu Pejabat Polis Daerah (IPD) Dang Wangi, Kuala Lumpur terhadap penceramah bebas berkenaan berhubung perkara itu, semalam.

Hari ini, Syeikh Muhd Zainul Asri atau lebih dikenali Ustaz Zainul Asri telah membuat permohonan maaf berhubung ucapannya yang disiarkan  menerusi laman Facebook beliau. – BERNAMA


Kes rasuah: Wan Saiful hantar surat kepada SPRM berhubung pertuduhan

KUALA LUMPUR: Bekas Ketua Penerangan Bersatu, Datuk Wan Saiful Wan Jan menghantar surat kepada Suruhanjaya Pencegahan Rasuah Malaysia (SPRM) berhubung isu perundangan membabitkan dua pertuduhan rasuah yang dihadapinya.

Peguam Amer Hamzah Arshad mewakili Wan Saiful memaklumkan kepada Hakim Mahkamah Sesyen Rozina Ayob bahawa pihaknya menyerahkan surat tersebut melalui e-mel pada 2 Mei lepas.

“Kami mahu pihak pendakwaan meneliti isu yang dibangkitkan dalam surat tersebut. Pihak pembelaan mengambil langkah yang sepatutnya kerana ia membabitkan pertuduhan yang akan dibicarakan di mahkamah,” katanya pada pengurusan kes hari ini.

Timbalan Pendakwa Raya Siti Amirah Muhammad Ali berkata, pihaknya menerima surat berkenaan pada 3 Mei dan sedang mempertimbang isu yang dibangkitkan.

“Surat tersebut akan dirujuk kepada pengarah pendakwaan dan kami akan memberi maklum balas mengenai perkara tersebut dalam tempoh 14 hari dari tarikh surat itu diterima,” katanya.

Selain itu, Siti Amirah berkata, pihaknya masih belum memperoleh beberapa dokumen daripada pihak bank berkaitan perbicaraan untuk diserahkan kepada pasukan pembelaan.

“Sehubungan itu, kami mohon tarikh pengurusan kes lain ditetapkan untuk pihak kami memaklumkan perkembangan mengenai surat tersebut selain menyerahkan dokumen berkenaan dan pernyataan saksi kepada pihak pembelaan,” katanya.

Rozina kemudian berkata, sebarang isu dalam kes itu sepatutnya diselesaikan dalam tempoh tiga bulan sejak kes berkenaan bermula dan tarikh perbicaraan sepatutnya boleh ditetapkan hari ini.

“Mahkamah menetapkan pengurusan kes pada 22 Mei untuk pihak-pihak memaklumkan mengenai perkembangan surat tersebut dan penyerahan dokumen serta pernyataan saksi kepada pihak pembelaan,” katanya.

Sementara itu, Amer Hamzah ketika ditemui pemberita berkata dalam surat tersebut pihaknya membangkitkan bahawa pertuduhan terhadap anak guamnya tidak menepati Seksyen 152, 153 dan 154 Kanun Prosedur Jenayah.

Wan Saiful, 47, didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek “Central Spine Road: Sertik Ke Persimpangan Lebuhraya Pantai Timur” daripada Kerajaan Malaysia secara prakelayakan yang jumlah keseluruhannya RM232 juta.

Wan Saiful juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek itu.

Beliau didakwa melakukan kedua-dua perbuatan itu di Royal Lake Club, Taman Tasik Perdana di sini, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di sini antara 8 Julai 2022 hingga 30 September 2022. – BERNAMA


Berjaya-Naza saman MoF: SPRM digesa siasat kontrak pembekalan kenderaan kerajaan

IPOH: Pemuda Sosialis DAP (DAPSY) Perak membuat laporan kepada Suruhanjaya Pencegahan Rasuah (SPRM) bagi menjalankan siasatan berhubung penamatan surat hasrat (LOI) pembekalan kenderaan kerajaan yang berlaku ketika pentadbiran bekas Perdana Menteri, Tan Sri Muhyiddin Yassin.

Setiausaha DAPSY Perak, Steven Tiw Tee Siang berkata, siasatan itu perlu dilakukan kerana ia didakwa mempunyai elemen rasuah susulan pemberian kontrak bernilai RM700 juta kepada syarikat lain iaitu kos yang lebih tinggi berbanding bidaan syarikat usaha sama (JV) Kumpulan Berjaya dan Kumpulan Naza.

“Sekiranya berlaku campur tangan dan unsur rasuah daripada mana-mana pihak, mereka wajar diheret ke mahkamah kerana RM700 juta ini adalah satu amaun yang besar dan pada masa itu negara sedang mengalami ketidakstabilan ekonomi.

“Perlakuan tersebut adalah amat tidak bertanggungjawab dan perlu dikenakan tindakan yang sewajarnya.

“Perkara ini tidak boleh diremehkan kerana apabila negara sedang mengalami ketidakstabilan ekonomi, ada pihak pula yang berani yang begitu berani ‘sakau’ kewangan negara,” dakwanya.

Beliau berkata demikian kepada pemberita pada sidang media selepas membuat laporan di Pejabat SPRM Perak Meru Raya dekat sini pada Selasa.

Hadir sama Ahli Dewan Undangan Negeri (ADUN) Jelapang, Cheah Pou Hian; ADUN Malim Nawar, Shasha Veraiah; ADUN Keranji, Angeline Koo Haai Yen serta ADUN Pasir Pinji, Goh See Hua.

Pada Isnin media melaporkan Kumpulan Berjaya dan Kumpulan Naza memfailkan saman terhadap Kementerian Kewangan (MoF) kerana menamatkan LOI yang ditawarkan kepada JV itu.

Pengasas dan Penasihat Kumpulan Berjaya, Tan Sri Vincent Tan mendakwa LOI yang berkaitan dengan kontrak untuk membekalkan kenderaan kerajaan, ditamatkan tiga bulan selepas Muhyiddin mengambil alih jawatan Perdana Menteri daripada Tun Dr Mahathir Mohamad pada Mac 2020.

Dakwa Vincent, perkhidmatan JV ditamatkan dan diberikan kepada syarikat lain dengan perbelanjaan RM700 juta lebih tinggi berbanding bidaan JV. – Astro Awani

Author

Media Variasi

View all posts

View all posts


Penganggur dituduh bunuh wanita warga emas

JASIN: Seorang penganggur didakwa di Mahkamah Majistret di sini hari ini atas pertuduhan membunuh seorang wanita warga emas.

Peter David, 20, dituduh membunuh Misah Md Amin, 91, di KM16, Kampung Pulai Darat, Merlimau di sini pada 1.30 pagi, 20 Januari lepas mengikut Seksyen 302 Kanun Keseksaan yang membawa hukuman mati, jika sabit kesalahan.

Terdahulu, tertuduh yang memakai kemeja-T berwarna merah mengangguk faham ketika pertuduhan dibacakan dalam bahasa Tamil oleh jurubahasa mahkamah di hadapan Majistret Tan Chai Wei.

Pendakwaan dikendalikan Timbalan Pendakwa Raya Nor Azizah Yusof manakala tertuduh tidak diwakili peguam.

Mahkamah menetapkan 8 Mac untuk sebutan semula kes dan serahan dokumen.

Media sebelum ini melaporkan seorang warga emas yang tinggal seorang diri ditemukan maut dalam keadaan terbaring di bahagian dapur dipercayai dibunuh dalam kejadian samun di rumahnya di Kampung Pulai Darat, 20 Jan lepas. – BERNAMA


Bajet 2023 tumpu segenap masyarakat, persediaan hadapi ekonomi tidak menentu – PM

KUALA LUMPUR: Bajet 2023 yang bertemakan ‘Keluarga Malaysia, Makmur Bersama’ memberi tumpuan kepada segenap lapisan rakyat termasuk B40, M40, belia, wanita dan orang kurang upaya, kata Perdana Menteri Datuk Seri Ismail Sabri Yaakob.

Beliau berkata peruntukan yang disediakan melalui belanjawan itu adalah bercirikan keperluan rakyat di bandar mahupun di luar bandar.

“Bajet ini juga menumpukan kepada pemulihan ekonomi dan sebagai persediaan kita menghadapi keadaan ekonomi yang agak tidak menentu pada tahun hadapan,” katanya kepada pemberita selepas pembentangan Bajet 2023 di bangunan Parlimen, hari ini.

Bajet 2023 yang dibentangkan Menteri Kewangan Tengku Datuk Seri Zafrul Tengku Abdul Aziz di Dewan Rakyat memperuntukkan sejumlah RM372.3 bilion, yang merupakan peningkatan ketara berbanding belanjawan  tahun lepas.

Ismail Sabri berkata Bajet 2023 itu turut memberi keutamaan kepada aspek pembangunan di Sabah dan Sarawak.

“Bukan sahaja projek-projek luar bandar tetapi juga untuk (Lebuh Raya) Pan Borneo dan sebagainya jelas disebutkan secara khusus tentang Sabah dan Sarawak,” katanya.

Sabah dan Sarawak akan terus meraih manfaat besar daripada peruntukan pembangunan negara iaitu masing-masing sebanyak RM6.3 bilion dan RM5.4 bilion menerusi Bajet 2023, antaranya untuk melaksanakan projek infrastruktur air, elektrik, jalan raya, kesihatan dan kemudahan pendidikan.

Sementara itu, Perdana Menteri menerusi perkongsian di laman Facebook berkata Bajet 2023 memperlihatkan komitmen kerajaan menawarkan manfaat kepada Keluarga Malaysia serta manifestasi usaha kerajaan untuk kebangkitan negara menjadi sebuah negara yang unggul setelah mengharungi pelbagai krisis dan cabaran sebelum ini.

Beliau berharap usaha yang berterusan itu akan menjadikan Malaysia lebih sejahtera, aman, makmur dan Keluarga Malaysia mendapat penghidupan yang lebih berkualiti untuk hari-hari mendatang. – BERNAMA


Pemberian tuala wanita percuma di ibu pejabat KKM untuk dapat maklum balas segera

KUALA LUMPUR: Inisiatif pemberian tuala wanita secara percuma yang akan dimulakan di Ibu Pejabat Kmenterian Kesihatan (KKM) mungkin nampak kecil tetapi boleh memberi impak yang besar untuk menangani isu kemiskinan haid, kata Menteri Kesihatan, Dr Zaliha Mustafa

Beliau berkata, apatah lagi ia sangat bertepatan dengan kesihatan menstrual dan sistem reproduktif wanita.

“Saya mengambil maklum di atas kekeliruan dan berterima kasih atas pandangan orang ramai berhubung kenyataan saya yang menyentuh pemberian tuala wanita secara percuma di Ibu Pejabat KKM.

“Saya ingin perjelaskan bahawa inisiatif yang hendak dimulakan di Ibu Pejabat KKM adalah bagi melihat aspek pengoperasian serta maklum balas segera,” katanya menerusi hantaran di Facebooknya, hari ini.

Beliau berkata sekiranya berjaya pemberian itu boleh diperluaskan ke fasiliti kesihatan yang strategik dan melibatkan orang awam.

Semalam, Dr Zaliha memaklumkan KKM bakal memulakan inisiatif pemberian tuala wanita secara percuma bagi menangani isu kemiskinan haid di negara ini dan sebagai permulaan, ia akan mula dilaksanakan di Pejabat Menteri di Bangunan KKM dalam masa terdekat. – BERNAMA


Tze Liang cabar penerjun muda teruskan legasi Malaysia di Sukan SEA

KUALA LUMPUR: Atlet terjun negara, Ooi Tze Liang mencabar rakan sepasukan terutama penerjun muda untuk meningkatkan prestasi mereka sekali gus meneruskan legasinya di temasya Sukan SEA terutama dalam acara 3 meter (m) papan anjal.

Pemenang pingat emas acara 3m papan anjal di Sukan Komanwel Glasgow itu mengingatkan agar rakan sepasukan bekerja lebih keras bagi mengekalkan dominasi Malaysia di kolam renang dalam temasya dwitahunan itu.

“Saya rasa mereka perlu bekerja keras, lagi-lagi jika mahu menggantikan tempat saya. Mereka harus menang dulu,” katanya kepada pemberita selepas meraih pingat emas 3m papan anjal lelaki di Kejohanan Jemputan Kumpulan Umur Malaysia (MIAG) ke-54 di sini hari ini.

Pemenang pingat perak Sukan Asia sebanyak dua kali itu berkata beliau sentiasa memberikan usaha lebih 100 peratus setiap kali menyertai kejohanan sebelum ini.

Ia kerana beliau terhutang budi dan merasakan perlu untuk membalas kepercayaan oleh Majlis Sukan Negara (MSN) yang telah memberikan kontrak dan elaun kepadanya selama ini.

Susulan tidak menyertai temasya Sukan SEA 2023, atlet berusia 26 tahun itu berharap wakil negara Muhammad Syafiq Puteh dan Gabriel Gilbert Daim akan melakukan yang terbaik untuk mempertahankan pingat emas dan perak yang dimenangi mereka dalam acara 3m papan anjal lelaki pada temasya dwitahunan itu bulan depan.

Sementara, atlet kelahiran Pulau Pinang itu pula akan memberikan tumpuan penuh kepada Piala Dunia Terjun 2023 di Montreal, Kanada pada 5 hingga 7 Mei.

Pada Januari lepas, penolong jurulatih Datuk Leong Mun Yee mengumumkan skuad terjun elit tidak akan menyertai Sukan SEA di Kemboja, bagi memberi laluan kepada penerjun muda mendapat pendedahan di peringkat antarabangsa.

Terdahulu, Tze Liang melakar kejayaan selepas mengumpul 452.35 mata untuk muncul juara, diikuti seorang lagi penerjun negara Chew Yi Wei meraih perak dengan 407.10 mata manakala Muhammad Syafiq di tempat ketiga dengan 402.70 mata.

Biarpun tidak dapat mengatasi Tze Liang, Yi Wei berjaya membawa pulang pingat emas acara 3m papan anjal seirama lelaki, bergandingan dengan Gabriel selepas mengumpul 341.49 mata.

Gandingan Singapura Ayden Ng-Kenji Tan pula meraih pingat perak dengan 258.45 mata manakala wakil Sarawak Awang Sharzan Nasrin-Soh Tze Kang mengutip 251.22 mata untuk gangsa.

Kejohanan berlangsung selama tiga hari itu akan berakhir esok. – BERNAMA


Lokman Adam bebas tuduhan sebar berita palsu

KUALA LUMPUR: Mahkamah Sesyen hari ini melepas dan membebaskan Ahli Majlis Tertinggi (MT) UMNO, Datuk Lokman Noor Adam daripada pertuduhan menyebarkan berita palsu di laman Facebook miliknya berhubung kematian seorang pegawai polis akibat vaksin pada 2021.

Hakim Nor Hasniah Ab Razak membuat keputusan itu setelah mendapati pihak pembelaan telah berjaya menimbulkan keraguan munasabah terhadap kes yang dihadapi Lokman, 50, di bawah Seksyen 4 (1) Ordinan Darurat (Kuasa-Kuasa Perlu) (No.2) 2021, di akhir kes pendakwaan.

“Pihak pendakwaan gagal mengasaskan satu kes prima facie terhadap tertuduh. Mahkamah dengan ini memerintahkan agar tertuduh dilepas dan dibebaskan tanpa perlu dipanggil membela diri terhadap pertuduhan yang dihadapinya. Wang jaminan (RM10,000) dikembalikan,” katanya.

Pada 1 Oktober 2021, Lokman mengaku tidak bersalah atas pertuduhan menyebarkan berita tidak benar melalui rakaman audio visual tentang kematian seorang pegawai polis yang dikaitkan dengan vaksin.

Penyebaran itu melalui aplikasi media sosial Facebook atas nama profil “Lokman Adam” itu dengan niat untuk menyebabkan kebimbangan kepada orang awam yang didakwa dilakukan pada 10.38 malam, 9 April 2021.

Rakaman itu kemudian dilihat di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, di sini pada 8.55 malam, 11 April 2021.

Kesalahan itu didakwa mengikut Seksyen 4 (1) Ordinan Darurat (Kuasa-Kuasa Perlu) (No.2) 2021 yang memperuntukkan hukuman denda maksimum RM100,000 atau penjara maksimum tiga tahun atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Datin Kalmizah Salleh manakala Lokman diwakili peguam Logen Eskander.

Ketika ditemui media di luar mahkamah selepas prosiding, Lokman yang hadir ke mahkamah berbaju Melayu biru mengucapkan terima kasih kepada hakim dan mahkamah yang mendengar kesnya serta peguam yang mewakili beliau.

“Dengan pembebasan saya daripada pertuduhan ini, maknanya seperti yang dihujahkan peguam saya, tidak ada keterangan saya yang menyalahi fakta ataupun bak kata orang, tidak benar,” kata Lokman. – BERNAMA


Tak puas hati kalah main bola, pengadil kena kejar

IPOH: Seorang pengadil yang mengendalikan perlawanan bola sepak kelab tempatan dikejar sekumpulan pemain dan jurulatih dipercayai akibat tidak puas hati dalam satu kejadian di Taman Dr Seenivasagam dekat sini.

Kejadian sekitar jam 6.55 petang pada Khamis itu berlaku semasa perlawanan separuh akhir antara dua kelab liga bola sepak anjuran Persatuan Bola Sepak Ipoh.

Ketua Polis Daerah Ipoh, Asisten Komisioner Yahaya Hassan berkata, insiden itu bagaimanapun tidak melibatkan sebarang pergaduhan atau kecederaan.

“Tiada sebarang laporan polis diterima mengenai kejadian terbabit.

“Siasatan awal mendapati, jurulatih dan pemain yang kalah dalam perlawanan itu kecewa terhadap mutu pengadilan lalu mengejar pengadil sebaik perlawanan berakhir,” katanya dalam satu kenyataan pada Jumaat.

Kejadian itu menarik perhatian umum selepas video memaparkan kekecohan semasa perlawanan terbabit dikongsi di media sosial.

Video berdurasi 49 saat itu menunjukkan seorang pengadil lari hingga ke luar padang dalam keadaan cuba menyelamatkan diri daripada dikejar sekumpulan pemain dan jurulatih.

Situasi itu bagaimanapun berjaya dikawal orang awam yang berada di tempat kejadian yang menjerit meminta jurulatih dan pemain bertenang.

Sementara itu, Yahaya meminta orang ramai agar tidak membuat sebarang spekulasi mengenai video tular itu.

“Penyebaran maklumat palsu mengenai rakaman itu hanya mendatangkan kegusaran dalam kalangan masyarakat umum,” katanya. – Sinar Harian

Author

Media Variasi

View all posts

View all posts


Pelaksanaan Kod Sukan Selamat bakal diperluas ke seluruh negara – Yeoh

PUTRAJAYA: Kod Sukan Selamat yang diperkenalkan semalam akan diperluaskan pelaksanaannya ke seluruh negara, kata Menteri Belia dan Sukan, Hannah Yeoh.

Beliau berkata, ia susulan komitmen kesemua Exco Belia dan Sukan negeri yang menyatakan sokongan terhadap pelaksanaan kod berkenaan.

“Semalam kita telah melihat persatuan sukan kebangsaan (NSA), MOM (Majlis Olimpik Malaysia) dan MPM (Majlis Paralimpik Malaysia) telah menandatangani untuk menyatakan sokongan mereka melaksanakan Kod Sukan Selamat di bawah bidang kuasa mereka.

Jadi, hari ini semangat sama ditandatangani Exco negeri… mereka akan bawa Kod Sukan Selamat balik ke negeri masing-masing untuk pastikan stadium atau kemudahan sukan di bawah bidang kuasa mereka mempraktikkan kod ini,” katanya.

Beliau berkata demikian pada sidang media selepas menyaksikan Majlis Penandatanganan Kod Sukan Selamat di Menara Kementerian Belia dan Sukan (KBS), di sini hari ini.

Kod dibangunkan KBS itu adalah garis panduan mengenai persekitaran sukan yang selamat, selain  menekankan peranan dan tanggungjawab semua pihak dalam menangani sebarang bentuk gangguan dan penderaan dalam sukan.

Selain itu, ia dapat memperkukuh aspek integriti dalam tadbir urus badan sukan dan ekosistem sukan negara secara menyeluruh. – BERNAMA


Butakan mata, biar fahaman ekstremis menular demi kuasa

MUTIARA kata orang tua-tua Melayu, “terlajak perahu boleh undur, terlajak kata badan binasa, kerana pulut santan binasa, kerana mulut badan binasa”.

Contoh terbaik, pada 6 April 2013, Pengerusi Perikatan Nasional (PN), Tan Sri Muhyiddin Yassin yang ketika itu merupakan Timbalan Presiden UMNO telah mengeluarkan kenyataan bahawa parti PAS adalah Parti Ajaran Sesat selepas pemimpin parti itu mendakwa solat ahli UMNO tidak diterima Allah.

Kini demi kuasa, Muhyiddin ‘memadamkan’ dakwaan beliau itu untuk bersama PAS, namun kenyataan berkenaan tidak pernah hilang dari ingatan 32 juta rakyat yang lain.

Merujuk rekod sejarah pada 7 April 1981, Presiden PAS, Tan Sri Abdul Hadi Awang juga telah mengeluarkan Amanat Haji Hadi dalam ceramahnya di Kampung Banggol, Peradong, Kuala Terengganu.

Rentetan amanat ini telah berjaya dengan menimbulkan porak-poranda masyarakat waktu itu termasuklah jihad menjatuhkan kerajaan sedia ada, peristiwa Memali, peristiwa Al-Maunah, sembahyang dua imam, nikah oleh UMNO tak sah dan sembelihan oleh UMNO juga haram.

Walau pun amanat ini telah difatwakan bertentangan dengan ajaran Islam sebagai haram, sesat oleh Majlis Fatwa Kebangsaan pada 1984 tetapi sehingga kini ia tidak pernah ditarik balik, tidak ada tindakan penguatkuasaan oleh pihak berkuasa (polis dan agama), malah Hadi dan ahli serta para penyokong parti PAS masih mempertahankannya.

Pada 11 November lalu ketika tempoh kempen Pilihan Raya Umum ke-15, Ketua Pemuda PAS Sik, Kedah mengeluarkan kenyataan yang membangkitkan kemarahan awam mendakwa jika undi Barisan Nasional (BN) dan Pakatan Harapan (PH) masuk api neraka.

Pelakon, Zul Huzaimy yang membawa watak antagonis Remp-It, Spark juga membuat kenyataan mahu menyembelih orang Kafir Harbi dalam ceramah PAS di Kemaman, Terengganu pada 4 November lalu.

Dalam satu ceramah pada 19 September 2022 di sebuah madrasah Shah Alam, seorang ustaz mengeluarkan kenyataan supaya serang kuil banyak kuil haram dan terdahulu rakannya, Wan Asshima Wan Kamaruddin pernah diheret ke mahkamah kerana mengeluarkan kenyataan yang mengancam penganut Kristian di negara ini.

Beliau selaku Orang Kena Saman (OKS) didakwa telah membuat dan memulakan penghantaran komunikasi jelik dengan niat untuk menyakitkan hati orang lain melalui perkhidmatan aplikasi Facebook dengan menggunakan laman profil miliknya ‘Puteri Mujahidah Wan Asshima Kamaruddin’ pada jam 9.23 pagi, 11 Mac 2021.

Semua kenyataan ini menunjukkan bukti yang jelas pendoktrinan ekstremis puak-puak ini telah bercambah secara halus dalam politik dan masyarakat.

Rakyat sedang melihat dan menilai, jika kenyataan seperti ini keluar dari mulut rakyat pasti ‘laju’ tindakan pendakwaan diambil tetapi apabila mereka ada jawatan dalam politik ‘perlahan’ pula, itu antara komen-komen netizen.

Apabila masuk era kempen pilihan raya, lagi teruk bahasanya demi menagih undi rakyat, menggunakan sentimen agama yang boleh mendatangkan kemarahan awam dan menganggu-gugat keamanan negara.

Juak politik pula bersungguh-sungguh mempertahankan rakan yang terlanjur kata, tampil memohon maaf bagi pihak mereka, ada pula yang mengaku tidak kenal bukan dari kem PAS sebagainya walaupun jelas ceramah diadakan di bawah bumbung PN.

Permohonan maaf dibuat kerana bimbang jejas undian atau membawa kekalahan PN, bukan datang dari jiwanya yang murni.

Jangan lupa kandungan video kenyataan mereka sudah tular di TikTok ditonton anak-anak berusia 12 tahun, bawah usia 18 tahun, anak remaja, suri rumah, mualaf yang baru masuk Islam hinggalah ke peringkat golongan profesional Melayu dan anak-anak Raja.

Seharusnya pucuk pimpinan mana-mana parti mengambil tindakan tegas, gantung atau pecat mereka yang melanggar adab berbahasa kerana kesannya boleh dibawa dari tahun ke tahun berikutnya selagi ada internet.

Pemimpin mana-mana parti tidak boleh dilihat garang ucapan berapi-api di atas pentas, jaga perasaan orang yang hadir berbilang agama.

Hati-hati apabila menggunakan istilah kafir harbi kerana jika salah guna ianya boleh menatijahkan peperangan dan keganasan.

Oleh itu jangan sewenang-wenangnya galak menggunakan istilah yang kita sendiri tidak tahu akibatnya boleh membawa kepada Akta Hasutan atau Anti Keganasan.

Berpolitik secara matanglah dengan fakta bukan emosi dan sentimen.

Author

Tun Puteh Wanti

View all posts

View all posts


Calon PRU15: BN akan ketinggalan jika tidak buat perubahan sekarang – Zahid

KUALA LUMPUR: UMNO dan Barisan Nasional (BN) akan ketinggalan kepada parti-parti pesaing jika tidak melakukan perubahan terutama soal calon yang bertanding pada Pilihan Raya Umum ke-15 (PRU15).

Pengerusi BN, Datuk Seri Dr Ahmad Zahid Hamidi dalam kenyataan di Facebook hari ini berkata, walaupun tidak mudah, namun keputusan tegas, berani dan bijaksana perlu dilakukan dalam usaha memulihkan dan menjadi pencetus kepada kebangkitan UMNO dan BN.

Beliau berkata mereka yang tidak terpilih perlulah berjiwa besar sebagaimana peluang yang pernah diberikan kepada mereka dahulu.

“Jangan pula cetuskan rasa tidak berpuas hati, marah, protes, cah keting, sabotaj malah cuba tutup bilik gerakan, memberikan kenyataan yang memburukkan reputasi parti mereka sendiri. Mereka perlu sedar apabila ini dicetuskan, ia menunjukkan warna sebenar sikap mereka terhadap parti dan rakyat perlu nilai sendiri peribadi politik sedemikian.

“Ketika ini kesetiaan kepada parti, merapatkan barisan lebih penting daripada merintih apabila tidak dicalonkan. Maka janganlah pula terfikir untuk mengkhianati parti secara langsung dan tidak langsung dan jika ini berlaku bermakna (mereka) tidak bersyukur kerana selama ini mereka relevan, menjawat jawatan kerana atas tiket UMNO dan BN,” katanya.

Ahmad Zahid yang juga Presiden UMNO berkata, langkah meletakkan muka-muka baharu pada PRU15 adalah sebahagian daripada peremajaan parti selain parti perlu menerima hakikat undi di bawah usia 39 tahun mewakili sekitar 50 peratus daripada pengundi di negara ini.

“Kita perlu berubah. Dalam politik “No one person is indispensable, but all people are important”. Yang sudah lama berpolitik memberi laluan menjadi suri teladan BN manakala yang muda mulai mengambil tempat dan kedudukan bagi memperbaharui kesinambungan kepimpinan masa depan.

“Apabila tidak tersenarai bukan maknanya tidak penting akan tetapi tidak selamanya kita menongkat langit maka laluan kepada calon baharu perlu dilakukan kata peribahasa patah tumbuh hilang berganti. Insya-Allah, marilah kita bersama-sama merapatkan barisan, mengukuhkan kesepaduan kita, memastikan kemenangan besar Barisan Nasional demi kestabilan dan kemakmuran negara!,” katanya.

Semalam, Ahmad Zahid pada Majlis Pengumuman Calon BN bagi PRU15 berkata dalam usaha untuk mengembalikan kemakmuran ekonomi Malaysia dan menangani isu-isu “poket dan perut” rakyat, BN menampilkan gandingan calon berpengalaman dan muka baharu yang berpegang kepada prinsip keutamaaan taat untuk berkhidmat.

Pada PRU14, BN memenangi 79 kerusi Parlimen.

Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November. – BERNAMA


PH, PN tiada pelan hapus rasuah, hanya guna isu rasuah tutup salah diri – Penganalisis

KUALA LUMPUR: Rasuah paling hebat berlaku pada pasca Pilihan Raya Umum Ke-14 (PRU14) iaitu selepas kali pertama Barisan Nasional (BN) dijatuhkan pembangkang ketika itu.

Demikian kata Penganalisis Politik Dan Ekonomi Bebas, Datuk Dr Ramalan Yunus yang merupakan Pengerusi World Islamic Chamber of Commerce di Amerika Syarikat dan Perunding Kewangan dan Pelaburan Antarabangsa.

Katanya, akhbar pelabur antarabangsa, The Wall Street Journal (WSJ) pernah melaporkan bahawa Malaysia diisytihar sebagai juara dunia dalam isu rasuah selepas Pakatan Harapan (PH) dan Perikatan Nasional (PN) mengambil alih pemerintahan.

Transparency International pernah mendedahkan Malaysia mendapat markah paling teruk dalam Tinjauan Pembayar Rasuah iaitu antara 2018 hingga 2021.

“Tahun lalu, kira-kira separuh daripada 3,000 eksekutif dari 30 negara setuju mereka telah kehilangan kontrak pada tahun lalu kerana pesaing membayar rasuah di Malaysia.

“Isunya sekarang, kenapa hanya UMNO-BN sahaja yang digambarkan sebagai parti rasuah? Parti-parti lain tidak rasuah ke? Kenapa hanya Datuk Seri Ahmad Zahid Hamidi sahaja yang dianggap rasuah? Bagaimana dengan Tun M, Anwar Ibrahim, Muhyiddin, Mat Sabu adakah kerana aib mereka ditutup mereka bersih?

“Semua orang tahu Lim Guan Eng ada kes rasuah iaitu terowong ghaib yang nilainya lebih besar dari 1MDB.

“Jadi tidak betul kalau ada pihak yang mendakwa hanya UMNO-BN sahaja parti rasuah. Realitinya, Malaysia itu sendiri adalah sebuah negara perasuah,” katanya kepada MEDIA VARIASI.

Ramalan berkata, rasuah sudah berlaku secara meluas di semua peringkat dalam masyarakat di negara ini.

“Menuding jari dan hanya menyalahkan satu pihak sahaja tidak akan menyelesaikan masalah ini.

“Saya juga mahu bertanya, siapa di Malaysia ini yang digelar Mr 10 percent?,” katanya.

Justeru, Ramalan membidas semula pihak yang hanya melabelkan dirinya sebagai membela rasuah selepas beliau memutuskan untuk menyokong Ahmad Zahid dan UMNO-BN, supaya menunjukkan bagaimana rasuah diselesaikan.

Ini kerana beliau juga seperti orang lain, benci rasuah malah pernah menyatakan secara terbuka di sidang akhbar bahawa negara ini sedang dikuasai oleh penjenayah.

“Mana Pelan Induk dari PH, PN dan GTA untuk menghapuskan rasuah?

“Kalau tak ada Pelan Induk untuk menghapuskan rasuah, maknanya itu cuma sembang kari sahaja.

“Kalau benar rasuah adalah ancaman negara maka semua pihak harus bertanggungjawab untuk menghapuskan amalan rasuah.

“Soalannya sekarang, bila nak cadangkan ke parlimen supaya penjenayah rasuah di jatuhkan hukuman tembak sampai mati macam di China ?

“Parti mana yang boleh menang dua pertiga pada PRU15 ini, kita boleh desak beramai-ramai untuk menguatkuasakan hukuman mati kepada para perasuah?

“Jika di Jepun, Singapura statistik rasuah hampir sifar kerana mereka melaksanakan mesin ujian poligraf iaitu alat pengesanan bohong sebelum didakwa di mahkamah, banyak kes selesai di mahkamah, kita pula banyak kes tertangguh bertahun-tahun dan ramai juga jadi mangsa pendakwaan terpilih,” katanya.

Beliau juga menyeru rakyat supaya melihat semula strategi BN menempatkan calon muka baharu pada PRU15 kali ini.

“Itu maknanya UMNO-BN komited untuk membuat perubahan besar di negara ini.

“Bandingkanlah senarai nama calon BN dengan senarai nama dari parti lain. Dari situ kita sudah boleh menilai kualiti calon-calon yang bertanding.

“Bagaimana dengan Tun M di Langkawi,  Anwar di Tambun dan Muhyiddin di Pagoh?” katanya.

Beliau berkata, rakyat perlu memahami dulu erti sebenar ‘national interest, threat and security’.

“Kita bernegara bukan macam main masak-masak bak kata Tun Musa. Jadi kita kena tahu bab kepentingan dan keutamaan dalam bab bernegara.

“Kalau mahu melihat transformasi nasional berlaku di negara ini, beri kemenangan besar kepada UMNO-BN.

“Tidak ada parti lain yang cukup bersedia untuk memimpin dan mentadbir negara ini selain dari UMNO-BN,” katanya.

Author

Tun Puteh Wanti

View all posts

View all posts


11 kawasan di lima negeri, Lembah Klang catat bacaan IPU tidak sihat

KUALA LUMPUR: Keadaan jerebu di beberapa kawasan di semenanjung kembali buruk.

Setakat jam 6 pagi, 11 kawasan yang tertumpu di kawasan Lembah Klang, Negeri Sembilan dan Melaka mencatatkan bacaan Indeks Pencemaran Udara (IPU) pada paras tidak sihat.

Setakat jam 6 pagi Isnin, Banting di Selangor mencatatkan bacaan IPU tidak sihat paling tinggi dengan paras 157.

Menurut laman web Sistem Pengurusan Indeks Pencemaran Udara Malaysia (APIMS) kendalian Jabatan Alam Sekitar (JAS), turut mencatatkan bacaan IPU tidak sihat adalah di Cheras (156) Shah Alam dan Bukit Rambai, Melaka dan Nilai, Negeri Sembilan masing masing bacaan (153).

Begitu juga di Putrajaya, Petaling Jaya dan Batu Muda, Kuala Lumpur turut mencatatkan IPU tidak sihat iaitu pada paras 102.

Lain-lain kawasan yang mencatatkan IPU tidak sihat ialah Johan Setia, Klang di Selangor dan Batu Pahat, Johor.

Sementara itu 53 kawasan mencatatkan bacaan IPU sederhana, manakala 4 stesen sahaja mencatatkan bacaan IPU yang baik.

Bacaan IPU 0 hingga 50 menunjukkan kualiti udara adalah baik, 51-100 sederhana, 101-200 tidak sihat, 201-300 sangat tidak sihat dan melebihi 300 adalah berbahaya. – Awani

Author

Media Variasi

View all posts

View all posts


Luqman Hakim diturunkan bersama skuad utama KV Kortrijk di lewat akhir permainan

PENYERANG MUDA negara, Luqman Hakim Shamsudin meraih minit permainan di hujung permainan bersama skuad utama pasukan Liga Divisyen Satu Belgium, KV Kortrijk dalam perlawanan menentang KVC Westerlo, awal pagi tadi.

Luqman dibawa masuk pada minit ke-88 menggantikan Felipe Nicolás Avenatti oleh pengurus pasukan, Adnan Custovic.

Penampilan pada perlawanan ini merupakan kedua bersama skuad utama buat Luqman sejak menyertai kelab KV Kotrijk dengan menandatangani perjanjian kontrak selama lima tahun pada Ogos 2020 lalu.

Luqman membuat penampilan pertama bersama skuad utama KV Kotrijk dalam perlawanan ketika bertemu Anderlecht pada 24 Oktober 2020.

Perlawanan ini menyaksikan KV Kortrijk tewas 0-2 ke atas KVC Westerlo meskipun mempunyai kelebihan bermain di laman sendiri.

Pasukan yang diwakili pemain muda negara ini berada ditangga tercorot dalam kedudukan liga, dengan mencatatkan tiga kemenangan, dua seri dan sembilan kekalahan dari kesuluruhan 14 perlawanan setakat ini.

Kelab KV Kortrijk dimiliki jutawan tanah air, Datuk Vincet Tan.

Author

Mohamad Fitri Hazim Hazam

View all posts

View all posts


Kerajaan jamin kebebasan media – PM

Dalam hal ini, perdana menteri berkata sebagai penyebar maklumat, beliau yakin setiap media sedar mengenai batasan dan tanggungjawab mereka.

“Yang saya tahu, media mesti bertanggungjawab iaitu menceritakan perkara yang sebenar, memberikan informasi yang sebenar.

“Jika memberikan informasi yang sebenar, pasti tidak akan ada bantahan dan kekangan daripada kerajaan tentang bagaimana berita tersebut nak disampaikan,” katanya kepada pemberita ketika mengadakan kunjungan ke Media Prima di Sri Pentas, di sini.

Terdahulu beliau ditemu bual oleh penyampai saluran radio Hot FM, 8FM, dan Molek FM.

Mengulas lanjut, Ismail Sabri turut percaya jaminan kerajaan terhadap kebebasan media diterjemah melalui tindakan kerajaan.

“Jika ada yang lebih dari sepatutnya atau dibenarkan, pasti kerajaan akan menegurnya.

“Setakat ini tak ada media yang ditutup atau ditarik lesen sebagainya, itu maknanya kerajaan memberikan kebebasan kepada media,” katanya.

Menyifatkan peranan media arus perdana amat penting dalam menyebar maklumat sebenar, perdana menteri turut berharap orang ramai agar tidak hanya bergantung kepada media sosial untuk mendapatkan maklumat.

“Seperti kita tahu hari ini, pelbagai informasi yang tidak tepat, informasi yang diselewengkan yang menyebabkan rakyat terkeliru.

“Jadi, sebab itulah bagi saya penting media arus perdana seperti TV3 dan media cetak yang ada pada hari ini memberikan informasi sebenar, tidak mengelirukan,” katanya. – BERNAMA


GRS gugurkan keanggotaan Bersatu – Ongkili

KOTA KINABALU: Ahli Majlis Tertinggi (AMT) Gabungan Rakyat Sabah (GRS) telah menggugurkan keanggotaan Bersatu sebagai ahli badan gabungan dalam mesyuarat AMT parti itu pada 9 Disember lepas, kata Timbalan Pengerusi GRS, Datuk Seri Dr Maximus Ongkili.

Ongkili, yang juga Presiden Parti Bersatu Sabah berkata, pada mesyuarat yang dipengerusikannya itu, AMT GRS turut membuat keputusan untuk mengekalkan Ketua Menteri Datuk Seri Hajiji Noor sebagai Pengerusi GRS.

“Mesyuarat tersebut juga memutuskan untuk menyertai Kerajaan Perpaduan atas komitmen membina kerajaan yang stabil demi kepentingan kesejahteraan rakyat dan pembangunan tanah air,” katanya dalam kenyataan hari ini.

Justeru, beliau berkata, Ketua Badan Pimpinan Bersatu Sabah, Datuk Seri Dr Ronald Kiandee atau Bersatu tidak ada hubungan dengan perjanjian persefahaman kerjasama membentuk Kerajaan Perpaduan  yang prinsip dan matlamatnya telah ditolak oleh Bersatu.

Semalam, Ronald mendakwa perjanjian persefahaman kerjasama ditandatangani GRS adalah tidak sah, kerana Bersatu sebagai ahli GRS tidak pernah terlibat dalam sebarang perbincangan untuk menyertai perjanjian itu.

Jumaat lepas lima gabungan parti politik utama iaitu Pakatan Harapan (PH), Barisan Nasional (BN), Gabungan Parti Sarawak (GPS), GRS dan Parti Warisan (Warisan) menandatangani perjanjian persefahaman di Putrajaya bagi membentuk Kerajaan Perpaduan.

Setiausaha Agung GRS Datuk Seri Masidi Manjun memeterai perjanjian itu bagi pihak GRS manakala Hajiji menandatangani perjanjian itu sebagai saksi bagi pihak GRS. – BERNAMA


Lelaki letak vape pada mulut bayi ditahan

JOHOR BAHRU: Seorang lelaki dipercayai meletakkan vape pada mulut seorang bayi dalam kejadian di sebuah restoran di Bandar Baru Uda, di sini baru-baru ini, ditahan hari ini.

Ketua Polis Daerah Johor Bahru Utara (JBU) Rupiah Abd Wahid berkata peniaga warga tempatan berusia 23 tahun itu ditahan Bahagian Siasatan Jenayah Ibu Pejabat Polis Daerah JBU pada 12.45 tengah hari tadi.

Beliau berkata tangkapan dibuat selepas pihaknya menerima laporan polis oleh ibu kepada bayi perempuan berusia tujuh bulan itu pada 6 Ogos lepas, yang turut menjelaskan bahawa lelaki terbabit adalah kenalan adik perempuannya.

“Menurut pengadu, ketika kejadian beliau bersama mangsa (bayinya), adik perempuan dan lelaki terbabit sedang berada di kedai makan.

“Tiba-tiba lelaki itu yang sedang memangku mangsa, dengan niat bergurau telah meletakkan vape yang tidak berfungsi pada mulut mangsa dan kejadian itu dirakam adiknya, seterusnya dimuat naik di laman media sosial oleh adiknya dan tular,” katanya menerusi kenyataan.

Beliau berkata susulan itu, pihaknya membuka kertas siasatan dan permohonan reman terhadap lelaki terbabit akan dibuat esok bagi membolehkan siasatan lanjut dijalankan.

Rupiah berkata kes disiasat mengikut Seksyen 31 (1) (a) Akta Kanak-Kanak 2001, iaitu jika sabit kesalahan boleh dihukum penjara maksimum 20 tahun atau denda RM50,000, atau kedua-duanya sekali.

Beliau berkata orang ramai turut dinasihati agar tidak mengeluarkan sebarang komen atau maklumat tidak benar dan bertanggungjawab menerusi media sosial, bagi mengelakkan kegusaran dalam kalangan masyarakat.

Terdahulu, video berdurasi 17 saat memaparkan seorang lelaki meletakkan vape pada mulut bayi yang sedang dipangkunya itu, telah tular di media sosial serta mendapat kecaman serta reaksi daripada pelbagai pihak. – BERNAMA


‘Baju Melayu dah macam baju renang’ – Netizen sakit mata tengok ‘teaser’ lagu raya Aliff Syukri

CYBERJAYA: Usahawan kosmetik terkenal, Datuk Seri Aliff Syukri, kembali menghangatkan dunia hiburan dengan lagu raya terbaharu.

Bagaimanapun, perkongsian video ‘teaser’ lagu raya yang dimuat naik menerusi Instagram rasmi miliknya mendapat kecaman hebat oleh warga net khususnya berhubung pemakaian dalam video terbabit.

Rata-rata netizen meluahkan rasa tidak puas hati dengan pakaian yang digunakan dalam video itu yang memaparkan Aliff dan penari memakai baju Melayu ketat dan mencolok mata.

Malah, ada sebilangan warga net menyamakan pemakaian baju Melayu itu seperti baju renang.

“Nak pergi raya ke nak pergi swimming ni??? Boleh postpone tak raya..” @Zaharzac

“3 dalam 1 baju ya, boleh buat raya, swimming, running,” @rosssindra

Pada masa sama, netizen turut menyifatkan Aliff tidak serik melakukan gimik murahan dan tarian yang memalukan semata-mata untuk meraih populariti.

“Sengaja je dia provoke buat baju macam tu orang kecam, dia akan dapat attention. Orang akan sebut, ni semua marketing, lepas tu keluar la video nangis minta maaf,” @amaluddinamran.

“Dia saja nak buat trending. Dapat duit sebab banyak views kat YouTube. Terus bertambah kaya. Rakyat Malaysia suka benda macam ni,” @che_ema

Sebelum ini Aliff Syukri turut menerima kecaman hebat berhubung video raya 2022 kerana aksi penari dalam paparan video dilabelkan agak keterlaluan.

Oleh: AIN JAPRI (Pelatih USM)

Author

Media Variasi

View all posts

View all posts


6.1 juta lelaki Malaysia guna internet data mudah alih

PUTRAJAYA: Golongan Lelaki merupakan pengguna utama akses internet melalui data mudah alih iaitu seramai 6.1 juta orang manakala kemudahan dengan akses internet percuma seramai 0.4 juta orang, rumah orang lain (0.3 juta) dan kemudahan akses internet komuniti (0.2 juta).

Ketua Perangkawan Malaysia, Datuk Seri Dr. Mohd Uzir Mahidin dalam satu kenyataan berkata, melalui Penerbitan Banci Malaysia 2020: Kesejahteraan Penduduk (Hubungan Sosial) yang dikeluarkan pihak Jabatan Perangkaan Malaysia (DOSM) berkata, golongan wanita pula lebih ramai daripada lelaki bagi akses internet di rumah (2.7 juta) dan pusat pendidikan (0.4 juta).

“Data mudah alih digunakan secara meluas sebagai mod kebolehcapaian internet di Malaysia dengan jumlah 11.8 juta orang. Ini merujuk kepada seseorang yang menggunakan telefon pintar sebagai cara utama bagi akses internet.

“Akses internet di rumah adalah yang kedua paling diutamakan dalam kalangan rakyat Malaysia dengan jumlah 5.3 juta pengguna dan diikuti dengan tempat bekerja (2.6 juta), kemudahan akses internet percuma (0.8 juta), pusat pendidikan (0.7 juta), rumah orang lain (0.5 juta) dan kemudahan akses internet komuniti (0.4 juta orang),” jelasnya.

Sementara itu, satu pertiga (34.4 peratus) pengguna data mudah alih berada di Johor (12.4 peratus), Selangor (11.7 peratus) dan Perak (10.3 peratus).

“Johor Bahru, Petaling dan Kinta mencatatkan kadar pengguna data mudah alih paling ramai.

“Manakala tiga lokasi ini juga menduduki tempat teratas untuk mod akses kepada internet selain data mudah alih,” jelasnya. – Kosmo!

Author

Media Variasi

View all posts

View all posts


Syabu, pil yaba paling banyak dibawa masuk ke Malaysia – Polis Thailand

Ketua Polis Wilayah Narathiwat Mej Jen Anuruth Imarb berkata, kesemua dadah tersebut dibawa masuk dari kawasan utara Thailand iaitu di Segi Tiga Emas (Thailand, Laos dan Myanmar) melalui sindiket dadah, sebelum tiba di sempadan wilayah selatan di sini.

Beliau berkata, kerajaan Thailand amat bimbang dengan keadaan itu apatah lagi Narathiwat adalah wilayah serta lokasi yang mudah untuk pengedaran dadah khususnya ke Malaysia kerana bersempadan dengan Kelantan.

“Rampasan terbesar dilakukan di Sungai Golok pada pada 2 Julai 2020 dan 10 Ogos lepas melibatkan 2,000 kilogram (kg) bernilai 200 juta baht (RM26.3 juta)

“Siasatan mendapati kebanyakan pengedar ini bermula sebagai penagih. Kita juga mendapati suspek yang ditahan akan memberitahu bahawa ketua terbesar mereka berasal dari Songkhla,” katanya pada sidang media di pejabatnya di Ibu Pejabat Polis Wilayah Narathiwat di sini semalam.

Anuruth berkata, sindiket pengedaran dadah ini juga dikatakan mengupah kumpulan tertentu untuk membuat kekecohan termasuk menyasarkan pasukan keselamatan dan kawasan awam. – BERNAMA


Lelaki Rohingya maut ditikam 40 kali kerana ganggu isteri rakan

KOTA BHARU: Gara-gara mempunyai hubungan sulit dengan isteri rakan sendiri, seorang lelaki etnik Rohingya maut ditikam sebanyak 40 kali di kawasan kebun jagung di Kampung Melor Lama di sini, semalam.

Ketua Polis Kelantan, Datuk Muhamad Zaki Harun berkata, dalam kejadian kira-kira pukul 9.30 pagi itu, buruh yang berusia 44 tahun itu meninggal dunia di lokasi kejadian akibat tikaman bertubi-tubi bahagian dada dan perut dengan sebilah pisau pemotong sayur.

Katanya, hasil siasatan mendapati, mangsa dipercayai bergaduh dengan suspek yang juga rakan senegeranya sendiri berusia 32 tahun.

“Suspek dipercayai cemburu apabila mangsa datang ke rumah sewanya pagi semalam. Dia mengesyaki mangsa dan isterinya yang berusia 29 tahun mempunyai hubungan sulit sebelum berlaku pergaduhan antara kedua-dua lelaki itu.

“Selepas bergaduh di dalam rumah, mangsa dipercayai melarikan diri ke kebun jagung berhampiran kediaman tersebut sebelum ditikam oleh suspek di kawasan itu,” katanya memetik laporan Kosmo.

Beliau berkata demikian pada sidang akhbar di Ibu Pejabat Polis Kontinjen (IPK) Kelantan di sini hari ini.

Tambah Muhamad Zaki, pemeriksaan di dalam rumah menemui sebilah pisau pemotong sayur yang dipercayai digunakan oleh suspek semasa membunuh mangsa.

Maklumnya lagi, suspek dan isterinya ditahan reman selama tujuh hari bermula hari ini untuk siasatan lanjut mengikut Seksyen 302 Kanun Keseksaan kerana membunuh.

Terdahulu, media melaporkan seorang lelaki etnik Rohingya ditemui mati akibat ditikam dengan sebilah pisau oleh rakan senegaranya sendiri selepas terlibat dalam pergaduhan di sebuah rumah di Kampung Melor Lama di sini, semalam.

Author

Diyana Rahip

View all posts

View all posts


‘Tidak akan ada tentera Arab pergi ke Gaza’, kata Diplomat Tertinggi Jordan

MENTERI Luar Jordan, Ayman Safadi pada Sabtu menolak idea bahawa tentera Arab boleh memasuki Genting Gaza untuk “membersihkan kekacauan” yang dicipta oleh pencerobohan Israel.

“Saya bercakap bagi pihak Jordan tetapi setelah membincangkan isu ini dengan hampir semua saudara kita, tidak akan ada tentera Arab pergi ke Gaza. Tidak ada. Kami tidak akan dilihat sebagai musuh,” kata Safadi pada forum keselamatan serantau yang berlangsung di Bahrain.

Berucap pada pleno Dialog Manama IISS, diplomat Jordan itu menegaskan bahawa kemusnahan Gaza perlu dihentikan dahulu sebelum masyarakat antarabangsa boleh membincangkan masa depannya.

“Bagaimana sesiapa boleh bercakap tentang masa depan Gaza sedangkan kita tidak tahu jenis Gaza yang akan ditinggalkan sebaik sahaja pencerobohan ini berakhir… Dengan menerimanya, kita memberitahu kerajaan Israel: ‘Buat apa sahaja yang anda mahu. Pergi musnahkan Gaza. Tiada siapa yang menghalang anda. Dan sebaik sahaja anda selesai kami akan membersihkan kekusutan anda.’ Tidak, kami tidak akan (lakukannya),” kata Safadi.

Menteri itu berhujah bahawa negara-negara yang percaya Israel bertindak untuk mempertahankan diri pun telah menyeru agar ia kekal dalam bidang undang-undang antarabangsa.

“Tidak. Jadi ke mana kita hendak pergi dari sini? Teruskan menyuruh mereka melakukannya? Mereka terus enggan melakukannya. Apa yang berlaku? Orang ramai dibunuh hari demi hari,” kata Safadi.

Beliau menegaskan bahawa kredibiliti undang-undang antarabangsa telah menjadi mangsa kepada tindakan berpilihnya dalam perang Gaza.

“Jika mana-mana negara lain di dunia [melakukan] sebahagian daripada apa yang Israel lakukan, ia akan dikenakan sekatan ke atasnya dari setiap sudut dunia,” kata menteri Jordan itu.

Beliau juga mengkritik matlamat tentera Israel untuk memusnahkan kumpulan pejuang Palestin Hamas, mengatakan Hamas adalah idea yang lahir daripada kekecewaan di enklaf yang telah menjadi “penjara terbuka yang dikepung dari setiap arah.”

“Hamas adalah idea. Anda tidak boleh mengebom idea daripada wujud. Anda tidak berpuas hati dengan apa yang Hamas lakukan? Yakinkan rakyat Palestin bahawa mereka mempunyai masa depan,” jelas Safadi.

Beliau berkata keutamaan adalah untuk menghentikan pertumpahan darah di Gaza, membiarkan bantuan kemanusiaan masuk ke dalam enklaf, dan akhirnya mencapai penyelesaian dua negara yang akan menjamin kenegaraan Palestin dan menangani kebimbangan keselamatan Israel.

Menteri Jordan itu juga berikrar bahawa negara-negara Arab akan melakukan apa yang perlu untuk menamatkan pengusiran penduduk Palestin dari Gaza dan Tebing Barat.

“Pengusiran penduduk adalah konsisten dengan apa yang dikatakan oleh menteri Israel selama bertahun-tahun… bahawa satu-satunya cara untuk bergerak ke hadapan adalah dengan menendang rakyat Palestin keluar dari tanah nenek moyang mereka dan menghapuskan rakyat Palestin dari muka bumi ini,” katanya.

Pada 7 Oktober, kumpulan pejuang Palestin Hamas melancarkan serangan roket berskala besar secara mengejut terhadap Israel dari Genting Gaza dan menceroboh sempadan, membunuh tentera dan menculik orang dalam komuniti jiran Israel.

Israel melancarkan serangan balas dan mengarahkan sekatan sepenuhnya ke atas Genting Gaza, memotong bekalan air, makanan, dan bahan api.

Pada 27 Oktober, Israel melancarkan pencerobohan darat berskala besar di dalam Genting Gaza dengan matlamat yang diisytiharkan untuk menghapuskan pejuang Hamas dan menyelamatkan tebusan.

Konflik itu telah mengakibatkan kematian kira-kira 1,200 orang di Israel dan lebih 12,000 di Genting Gaza. – Sputnik

Author

Taufik Asmady Abdul Aziz

View all posts

View all posts


Pasangan remaja mengaku tidak bersalah larikan bayi dari rumah pengasuh

BUKIT MERTAJAM: Seorang remaja perempuan dan teman lelakinya mengaku tidak bersalah di Mahkamah Majistret di sini hari ini atas pertuduhan melarikan seorang bayi perempuan berusia embilan bulan dari rumah pengasuhnya, di sini, minggu lepas.

Remaja perempuan berusia 14 tahun dan Muhammad Azrin Budimaeng, 18, yang bekerja sambilan di sebuah restoran, membuat pengakuan itu selepas pertuduhan dibacakan di hadapan Majistret Nurulrasyidah Mohd Akit.

Mengikut kertas pertuduhan, remaja itu dan Muhammad Azrin berniat secara bersama melarikan bayi tersebut dari sebuah rumah di Pangsapuri Idaman Taman Pauh Perai, di sini, kira-kira jam 5.30 petang, 23 Ogos lalu.

Mereka berdua didakwa mengikut Seksyen 363 Kanun Keseksaan yang dibaca bersama Seksyen 34 Kanun Keseksaan yang membawa hukuman penjara maksimum tujuh tahun dan denda, jika sabit kesalahan.

Timbalan Pendakwa Raya, Mohammad Syafiq Nasrullah Saleem Ali tidak menawarkan sebarang ikat jamin memandangkan ia adalah kesalahan yang tidak boleh diikat jamin serta mengambil kira keseriusan kesalahan itu.

“Bagaimanapun, sebagai alternatif, sekiranya mahkamah memutuskan untuk membenarkan kedua-dua tertuduh diikat jamin, saya memohon jaminan tinggi dengan syarat yang ketat,” katanya.

Peguam Fatin Nabila Hussin, yang mewakili kedua-dua tertuduh, memohon mahkamah membenarkan ikat jamin atas alasan remaja perempuan itu masih muda, merupakan anak bongsu daripada tiga beradik, dan kini tinggal  bersama datuk dan neneknya yang masing-masing berusia 75 dan 68 tahun.

Sementara itu, Muhammad Azrin merupakan anak kedua daripada lima beradik dan terpaksa bekerja dua hari seminggu di sebuah restoran dengan pendapatan RM50 sehari untuk membantu keluarganya memandangkan ibunya sakit dan bapanya tidak mempunyai pekerjaan sepenuh masa.

Mahkamah kemudian membenarkan tertuduh masing-masing diikat jamin RM5,000 dengan seorang penjamin dan menetapkan 3 Okt depan untuk serahan dokumen.

Bagaimanapun, ibu atau ayah remaja itu sahaja dibenarkan sebagai penjamin.

Bercakap di luar mahkamah, Fatin Nabila berkata bapa remaja perempuan itu bersetuju menjadi penjamin namun tidak dapat hadir ke mahkamah hari ini atas urusan yang mendesak. – BERNAMA


Arab Saudi hadiahkan Malaysia 35 tan kurma, 17,000 naskah al-Quran

CYBERJAYA: Rezeki buat Malaysia sempena Ramadan ini apabila kerajaan Arab Saudi berbesar hati menghadiakan 35 tan kurma.

Majlis simbolik penyerahan hadiah itu disempurnakan Kedutaan Arab Saudi di Malaysia menerusi satu program di Kompleks Islam Putrajaya, hari ini.

Hadiah berkenaan disumbangkan oleh Penjaga Dua Tanah Haram Raja Salman Abdul Aziz Al-Saud dan disampaikan oleh Timbalan Duta Besar Arab Saudi di Kuala Lumpur, Dr. Saleh Ali Ismail Bedaiwi kepada Menteri di Jabatan Perdana Menteri (Hal Ehwal Agama) Datuk Dr. Mohd. Na’im Mokhtar.

Dalam pada itu, kerajaan Arab Saudi turut menyumbangkan 17,000 naskah al-Quran dan tajaan majlis berbuka puasa hidangan nasi mandy ayam untuk 15,000 orang.

Mohd Na’im berkata, Malaysia amat bertuah kerana sentiasa mendapat ruang dan dipilih oleh kerajaan Arab Saudi untuk pelaksanaan program berkenaan.

“Bagi pihak kerajaan Malaysia, saya mengucapkan setinggi-tinggi terima kasih kepada Penjaga Dua Tanah Haram Raja Salman Abdul Aziz Al-Saud dan sentiasa mendoakan agar baginda sentiasa diberikan kesihatan berpanjangan serta keberkatan daripada Allah.

“Malaysia berasa amat bertuah kerana sentiasa mendapat ruang dan dipilih oleh Kerajaan Arab Saudi untuk pelaksanaan program ini,” katanya seperti dilapor Kosmo.

Author

Diyana Rahip

View all posts

View all posts


Bayi lelaki ditemukan di Kondo Rakyat Kuala Ibai

KUALA TERENGGANU: Seorang bayi lelaki yang masih hidup dan masih bertali pusat ditemukan di Kondo Rakyat Kuala Ibai dekat sini, petang semalam.

Bayi yang dianggarkan berusia antara lima hari hingga seminggu itu ditemukan oleh seorang penduduk, Ahmad Fauzi Sulaiman, 28, di bawah kerusi kayu di belakang dapur rumahnya pada 6.05 petang ketika baru pulang dari kerja.

Menurut Ahmad Fauzi, beliau terdengar suara tangisan bayi dari arah belakang rumah, bagaimanapun tidak mengendahkannya kerana menyangkakan ia datang dari rumah jiran.

“Selepas mengamatinya lebih lama, saya ke belakang dan terkejut apabila mendapati seorang bayi berada di atas simen di bawah kerusi kayu panjang,” katanya ketika ditemui di Kondo Rakyat Kuala Ibai, malam tadi.

Ahmad Fauzi berkata, ketika ditemukan bayi berkenaan hanya dipakaikan lampin pakai buang dan terdapat sehelai kain pelikat dipercayai digunakan untuk membalut tubuh bayi berkenaan.

“Alhamdulilah bayi tersebut nampaknya sihat dan tiada kecederaan yang ketara,” katanya menambah bapa mertuanya bertindak menghubungi pihak polis yang kemudian tiba pada kira-kira 7.30 malam.

Sementara itu, Ketua Polis Daerah Kuala Terengganu, ACP Abdul Rahim Md Din meminta orang ramai yang mempunyai maklumat berkaitan penemuan bayi itu supaya menghubungi balai polis terdekat untuk membantu siasatan.

Beliau berkata, kes disiasat mengikut Seksyen 317 Kanun Keseksaan kerana menyembunyikan kelahiran bayi dengan niat membuang bayi berkenaan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Agong berkenan solat Jumaat di Masjid Sri Sendayan

SEREMBAN: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat menunaikan solat Jumaat di Masjid Sri Sendayan, di sini hari ini.

Keberangkatan tiba Al-Sultan Abdullah pada jam 1 tengah hari di masjid tersebut diiringi Menteri Pertahanan, Datuk Seri Mohamad Hasan dan pengasas syarikat perbankan Kumpulan RHB, Tan Sri Abd Rashid Hussain, iaitu individu yang mewakafkan masjid berkenaan.

Khutbah Jumaat bertajuk ‘Nikmat Kesihatan’ disampaikan Imam Mohd Nazri Abu Zarim dan turut mengimamkam solat Jumaat yang terdiri daripada lebih 2,000 jemaah.

Mohd Nazri dalam khutbahnya mengajak jemaah untuk meningkatkan kualiti dan kuantiti ibadah seperti membanyakkan solat, zikir, selawat dan membaca al-Quran sebagai terapi untuk jiwa, minda serta tubuh badan selain mengamalkan pemakanan seimbang, sihat dan halal.

Selesai solat Jumaat, Seri Paduka berkenan meluangkan masa bersalaman dengan jemaah selain mengurniakan sumbangan kepada golongan asnaf, anak yatim dan kanak-kanak.

Al-Sultan Abdullah turut berkenan melihat keindahan seni reka masjid berkenaan yang mula dibangunkan sejak 2015 dan dirasmikan pada 20 September 2019.

Tarikan utama Masjid Sri Sendayan, terletak kira-kira 15 kilometer (km) dari sini, dibina di tapak seluas 4.5 hektar dengan kos lebih RM100 juta adalah hasil seni dan arkitek yang dibawa hampir sepenuhnya dari luar negara seperti Mesir, Turki, Dubai, Maghribi dan China. – BERNAMA


Kertas siasatan pengikut Ahmadi dirujuk ke Pejabat Peguam Negara

KUALA LUMPUR: Kertas siasatan berhubung perhimpunan mempunyai unsur lesbian, gay, biseksual dan transgender (LGBT) di hadapan pusat beli belah Sogo, di sini, pada 29 Julai lalu sudah diserahkan kepada Pejabat Peguam Negara, semalam.

Ketua Polis Kuala Lumpur, Datuk Seri Mohd Shuhaily Mohd Zain berkata, lapan suspek berusia antara 18 hingga 56 tahun terbabit sudah dibebaskan dengan jaminan polis selepas tempoh reman sehari tamat pada 30 Julai lalu.

“Semua suspek berkenaan sudah dibebaskan dengan jaminan polis selepas tempoh reman terhadap mereka tamat.

“Kertas siasatan kes berkenaan juga sudah dirujuk kepada Pejabat Peguam Negara untuk tindakan lanjut,” katanya.

Beliau berkata demikian ketika ditemui pada Program KL Cops Urbanathon 2023 di Ibu Pejabat Polis Kontinjen (IPK) Kuala Lumpur, di sini, hari ini.

Terdahulu, Harian Metro melaporkan lapan lelaki ditahan disyaki menyertai perhimpunan mempunyai unsur LGBT di hadapan pusat beli belah Sogo, di sini, pada 29 Julai lalu.

Mohd Shuhaily dilapor berkata, semua suspek terbabit ditahan pada hari sama.

“Suspek yang menyertai perhimpunan itu menyatakan di Malaysia ini hak-hak LGBT disekat dan mereka melaungkan ‘down syariah court’ sambil memegang kain rentang.

“Hasil siasatan mendapati mereka ini adalah ahli The Ahmadi Religion of Peace and Light dan kebanyakan yang ditahan sudah menyertai kumpulan itu hampir dua tahun,” katanya.

Menurutnya, salah seorang suspek baru sahaja ditahan kerana mengedarkan risalah berkaitan kepercayaan mereka di sebuah masjid di sekitar Putrajaya beberapa minggu lalu.

Katanya, kes itu disiasat mengikut Seksyen 186 Kanun Keseksaan, Seksyen 14 Akta Kesalahan-Kesalahan Kecil 1955 dan Seksyen 9(5) Akta Perhimpunan Aman 2012.

Sebelum ini, Harian Metro melaporkan, Polis Diraja Malaysia (PDRM) sudah membuka kertas siasatan berhubung perhimpunan terbabit.

Kejadian itu mendapat perhatian ramai selepas satu video berdurasi 48 saat memaparkan beberapa lelaki memegang plakad menyokong LGBT dimuat naik seorang pengguna TikTok pada minggu lalu.

Author

Media Variasi

View all posts

View all posts


Tip mudah cuci bantal banyak ‘peta’!

TIDUR yang nyenyak bukan sahaja dipengaruhi oleh persekitaran atau kepenatan badan malah, faktor seperti kebersihan bantal yang digunakan juga memberi kesan terhadap tidur seseorang.

Mungkin ada yang beranggapan tukar sarung bantal pun sudah cukup memadai untuk menjaga kebersihan namun, pernahkah anda terfikir seberapa bersih bantal yang digunakan itu?

Bukan semua orang tahu cara membasuh bantal kerana pastinya rosak jika disumbat ke dalam mesin basuh.

Baru-baru ini, menerusi hantaran di TikTok, seorang wanita dikenali Nismira berkongsi tips mudah untuk membasuh bantal supaya kelihatan bersih dan baharu.

1. Bahan-bahan yang diperlukan:

– Bekas kosong atau besen yang boleh memuatkan bantal anda.

– Serbuk penaik (baking soda)

– Boraks (campuran garam mineral konsentrasi tinggi, boleh dibeli daripada kedai runcit atau pasar raya)

– Sabun pencuci

– Air bersih

Menurut Nismira, serbuk penaik digunakan untuk menaikkan warna putih bantal, manakala boraks untuk menghilangkan bau busuk.

2. Cara basuhan bantal:

Masukkan bantal ke dalam bekas atau besen untuk merendam bantal anda.

Isi air dan masukkan serbuk penaik, boraks serta sabun pencuci.

Pastikan air dan campuran bahan pencuci terkena secara menyeluruh pada bantal. Pastikan juga semua bahagian bantal basah direndam.

Sesekali balik-balikkan bantal itu, bayangkan pergerakan di dalam mesin basuh yang berputar untuk mencuci pakaian anda, begitu juga konsepnya di sini.

Hasilnya boleh dilihat selepas beberapa minit, kotoran akan tertanggal dan air pun bertukar warna kehitaman.

Apabila bantal sudah diperhatikan bersih, boleh buang air kotor dari bekas itu dan bilas bantal menggunakan air bersih.

Jemur bantal di sehingga kering.

Author

Diyana Rahip

View all posts

View all posts


Tiga beranak mengaku tak salah punca kematian lelaki dalam guni

CYBERJAYA: Seorang lelaki bergelar Datuk dan dua anak lelakinya mengaku tidak bersalah di Mahkamah Sesyen di Petaling Jaya, Selangor pada Rabu, atas satu pertuduhan menyebabkan kematian seorang lelaki warga India yang ditemui dalam guni, dua minggu lalu.

Peniaga barang lusuh, V Nanta Kumar, 51, bersama dua anaknya, Miren Ram, 24, dan Krithik Ram, 22, membuat pengakuan itu selepas pertuduhan dibaca di hadapan Hakim Faiz Dziyauddin, lapor Sinar Harian.

Mengikut pertuduhan, mereka didakwa bersama-sama seorang lagi yang masih bebas, menyebabkan kematian kerani di syarikat milik keluarga itu, A Vinayagamoorthy, 41, dengan niat hendak menyebabkan kecederaan tubuh badan yang mungkin mengakibatkan kematian.

Kesalahan didakwa dilakukan di tapak besi buruk, Taman Bukit Serdang, Seri Kembangan, Selangor pada jam 1.30 tengah hari, 4 Ogos lalu.

Pertuduhan dibuat mengikut Seksyen 304(a) Kanun Keseksaan dan dibaca bersama Seksyen 34 Kanun Keseksaan, yang memperuntukkan hukuman penjara sehingga 30 tahun dan denda, jika sabit kesalahan.

Semasa prosiding, Timbalan Pendakwa Raya, Ahmad Zuhaini Mahamad Amin tidak mencadangkan sebarang jaminan dikenakan kepada semua tertuduh, memandangkan kes itu diletakkan bawah peruntukan yang tidak boleh dijamin.

Bagaimanapun, peguam, Datuk Suraj Singh berkata, meskipun kes ini berada bawah peruntukan yang tidak boleh dijamin, namum mahkamah boleh menggunakan budi bicara untuk menawarkan ikat jamin.

“Nanta Kumar menghidap penyakit kencing manis dan tulang belakang, manakala Miren Ram, asma serta Krithik Ram terlibat dalam kemalangan baru-baru ini.

“Pihak pembelaan tidak membantah sekiranya syarat tambahan dikenakan kepada mereka,” katanya yang turut dibantu peguam, Kailash Sharma.

Selepas mendengar permohonan daripada kedua-dua pihak, mahkamah membenarkan semua tertuduh diikat jamin sebanyak RM10,000 dengan seorang penjamin.

Mereka juga dikehendaki memenuhi syarat tambahan iaitu menyerahkan pasport kepada mahkamah dan melaporkan diri di balai polis terdekat setiap bulan.

Mahkamah menetapkan 19 September depan untuk sebutan semula kes.

Pada 6 Ogos lalu, media melaporkan, satu mayat lelaki warga asing ditemui dalam guni di tapak besi buruk Taman Bukit Serdang dekat sini, dipercayai dipukul sehingga mati.

Seramai 13 individu iaitu 10 lelaki dan tiga wanita termasuk majikan mangsa, ditahan bagi membantu siasatan.

Author

Fazleen Safina Abd Jamil

View all posts

View all posts


Lima pegawai kadet UPNM ke Amerika sertai Program Kajian John McCain

KUALA LUMPUR: Lima pegawai kadet dari Universiti Pertahanan Nasional Malaysia (UPNM) sah akan ke Amerika Syarikat (AS) bagi menyertai Program Kajian John McCain Institut AS (SUSI).

Perkara itu dimaklumkan Kedutaan AS di Malaysia menerusi akaun Twitternya pada hari ini.

“Tahniah kepada lima pegawai kadet dari UPNM yang akan ke Washington, DC untuk menyertai Program Kajian John McCain Institut AS (SUSI) untuk Pemimpin Pelajar mengenai Kedaulatan Undang-undang dan Perkhidmatan Awam!” katanya.

Author

Faridah Amiratul

View all posts

View all posts


Penyokong PH diseru sokong calon BN pada PRN nanti – Loke

KUALA LUMPUR: Setiausaha Agung DAP, Anthony Loke Siew Fook hari ini menyeru penyokong Pakatan Harapan (PH) untuk menyokong calon Barisan Nasional pada enam Pilihan Raya Negeri (PRN) akan datang.

Beliau berkata, ia adalah satu tindakan yang logik bagi ahli mana-mana parti komponen Kerajaan Perpaduan untuk berganding bahu ketika berkempen nanti.

“Apabila kita bekerjasama sudah tentu rakan-rakan komponen dalam sesuatu gabungan itu akan menyokong satu sama lain.

“Sama juga pemimpin PH masa berkempen pada PRN nanti juga akan meminta penyokong-penyokong kita menyokong calon Barisan Nasional, di kawasan (kerusi) PH tidak bertanding” katanya pada sidang media di lobi Bangunan Parlimen, di sini hari ini.

Beliau berkata demikian sebagai mengulas kenyataan Ahli Majlis Tertinggi UMNO, Datuk Seri Ahmad Maslan Jumaat lepas, yang meminta pengundi UMNO di enam negeri yang akan menghadapi PRN untuk menyokong calon DAP di kawasan masing-masing demi mengukuhkan Kerajaan Perpaduan.

Ahmad turut dilaporkan berkata, tindakan itu wajar dan ahli parti hendaklah mengikut disiplin parti apabila berada dalam Kerajaan Perpaduan. – BERNAMA


Pemergian Salahuddin kehilangan besar negara

CYBERJAYA: Pemergian Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub merupakan suatu kehilangan besar buat rakyat, rakan-rakan dan negara.

Setiausaha Pakatan Harapan (PH) Selangor, Mohd Khairuddin Othman berkata, Allahyarham merupakan seorang yang sangat tenang, berdiplomasi dan mudah didekati sepanjang beliau menjadi ahli politik.

“Allahyarham juga merupakan seorang tokoh politik dan abang kepada adik-adik muda di dalam politik.

“Majlis pimpinan negeri Selangor serta seluruh anggota PKR merakamkan ucapan takziah kepada seluruh keluarga Allahyarham dan ahli-ahli Parti Amanah Negara,” katanya dalam kenyataan pada Isnin.

Salahuddin yang juga Ahli Parlimen Pulai dan Ahli Dewan Undangan Negeri (ADUN) Simpang Jeram dilaporkan meninggal dunia pada jam 9.23 malam Ahad di Hospital Sultanah Bahiyah (HSB), Alor Setar, Kedah.

Jenazah Salahuddin dibawa ke kediamannya di Jalan Adil Serkat sebelum dibawa ke Masjid Jamek Dato’ Haji Noh Gadot untuk solat jenazah dan dijangka dikebumikan di Tanah Perkuburan Jalan Sulong Serkat, Tanjung Piai, Johor.

Jumaat lalu, Salahuddin yang juga Timbalan Presiden Parti Amanah Negara (Amanah) dikejarkan ke wad kecemasan HSB pada jam 10.15 malam selepas mengalami mual serta muntah-muntah.

Allahyarham meninggalkan isterinya, Datin Seri Fatimah Taha dan enam cahaya mata.

Author

Fazleen Safina Abd Jamil

View all posts

View all posts


‘Super Safee’ umum gantung but pada usia 39 tahun

SAFEE Sali hari ini mengumumkan persaraannya sebagai pemain bola sepak profesional pada usia 39 tahun.

Pemain berasal dari Kajang yang mendapat jolokan ‘Super Safee’ itu telah menjaringkan 189 gol sepanjangan kariernya.

Safee memulakan karier profesional bersama Kuala Lumpur pada 2003 dan sebelum dipinjamkan ke Telekom Melaka pada tahun yang sama.

Dia juga pernah mewakili Sarawak pada tahun 2006 sebelum mencipta nama sebagai penyerang paling berbisa pada tahun 2007 bersama pasukan Selangor.

Nama Safee Sali terus menjadi sebutan apabila dia memberikan persembahannya dalam kejohanan Piala AFF Suzuki 2010 sangat luar biasa dan menjadi penjaring terbanyak dalam kejohanan itu.

Dia mewakili Pelita Jaya iaitu kelab dari Indonesia selama dua tahun pada 2010 hingga 2012 sebelum pulang ke Malaysia bersama JDT.

Sebelum bersama KL City FC, Safee turut pernah berbakti dengan PKNS dan PJ City FC.

Perlawanan akhir Piala AFC 2022 di antara KL City dan Al Seeb di Stadium Nasional Bukit Jalil merupakan perlawanan yang terakhir oleh Safee sebagai pemain profesional.

Safee bersara sebagai pemain yang paling berjaya apabila dia berjaya merangkul kejayaan dalam kesemua kejohanan domestik dan antarabangsa, seperti Piala Sumbangsih, Piala Malaysia, Piala FA dan Liga Super Malaysia.

Dalam peringkat antarabangsa, Safee berjaya memenangi Piala AFC bersama JDT dan membawa Harimau Malaya muncul juara Piala AFF.

Author

Muhammad Nor Fadzly Mahat

View all posts

View all posts


Letak kerusi keselamatan kanak-kanak di kerusi penumpang hadapan elak bayi tertinggal dalam kereta – Kaunselor

KUALA LUMPUR: Langkah meletak kerusi keselamatan kanak-kanak dalam kenderaan di kerusi penumpang hadapan, dilihat boleh membantu mengelak berlaku kes bayi tertinggal di dalam kereta sehingga maut.

Kaunselor Berdaftar di Bahagian Perkhidmatan Sumber Manusia, Universiti Putra Malaysia (UPM), Siti Fatimah Abdul Ghani berkata, tindakan itu amat digalakkan sebagaimana amalan di luar negara, selain mampu mencegah sindrom terlupa kehadiran bayi disebabkan tidak terlihat secara visual oleh pemandu.

Pada masa sama, beliau menekankan perlu ada sikap was-was dan sentiasa membuat pemeriksaan sebelum meninggalkan kereta, kerana ia bukan saja dapat membantu menangani kes tertinggal bayi tetapi juga keselamatan kenderaan.

“Namun, tidak dinafikan kecuaian adalah faktor paling asas dalam kejadian sedemikian. Bagaimanapun, ia tidak bermaksud individu berkenaan tidak peka, sebaliknya fokus dan perhatian mereka terganggu pada waktu itu.

“Justeru, pengurusan diri serta masa juga amat penting supaya setiap orang mampu mengendalikan tugas harian dengan baik dan sempurna tanpa terkejar-kejar sehingga berlaku kes-kes sedemikian,” katanya ketika dihubungi BH, di sini, hari ini.

Berdasarkan garis panduan kerusi keselamatan kanak-kanak di Malaysia oleh Institut Penyelidikan Keselamatan Jalan Raya Malaysia (Miros), kerusi keselamatan kanak-kanak digalak diletakkan di kerusi penumpang belakang.

Namun, jika perlu diletakkan di kerusi penumpang hadapan, ia hendaklah dilaraskan ke belakang kepada kedudukan paling jauh daripada beg udara (mengikut manual kenderaan) dan perlu menggunakan lima ciri perlindungan yang ada pada kerusi keselamatan itu.

Menjelaskan lanjut, Siti Fatimah berkata, kerjasama dan keprihatinan semua pihak juga penting, misalnya pihak Taska atau pengasuh perlu memainkan peranan menghubungi ibu bapa jika anak-anak tidak dihantar ke pusat jagaan tanpa notis.

“Selain itu, jadikan budaya menghubungi pasangan bagi memastikan anak sudah dihantar atau belum. Jangan biarkan ia diselesaikan oleh pasangan saja meskipun ia adalah rutin harian.

“Saya juga menggesa masyarakat supaya tidak melemparkan pandangan negatif dan bahasa kasar kerana ia memberi kesan emosi serta trauma kepada keluarga berkaitan.

“Sokongan moral dan mental kepada keluarga terbabit amat penting bagi meringankan kesan trauma atau beban emosi yang dihadapi, selain ia wajar dijadikan pengajaran kepada semua agar tidak berlaku lagi,” katanya.

Rabu lalu, seorang kanak-kanak perempuan berusia dua tahun ditemui meninggal dunia selepas dipercayai tertinggal di dalam kereta di Ara Damansara, Petaling Jaya.

Hasil siasatan mendapati ibu mangsa dikata terlupa menurunkan mangsa di Tadika selepas berhenti seketika untuk menyelesaikan urusan perniagaan dalam talian sebelum terus pulang ke rumah.

Pada 25 Oktober lalu, seorang bayi perempuan berumur 16 bulan meninggal dunia selepas ditemui tidak sedarkan diri dalam kereta di kawasan sebuah universiti awam (UA), di Kuala Nerus.

Hasil siasatan awal polis mendapati bapa mangsa dikatakan terlupa menghantar anaknya ke pusat asuhan yang terletak di dalam kampus terbabit sebelum ke tempat kerja di universiti sama.

Pada 6 Oktober lalu, seorang bayi perempuan berusia lapan bulan maut selepas ditinggalkan hampir 10 jam dalam kereta ibunya dari pagi hingga petang di kawasan parkir kenderaan Hospital Canselor Tuanku Muhriz (HTCM), Cheras.

Kejadian berlaku selepas ibu mangsa yang juga seorang doktor, menyangka sudah menghantar bayinya itu ke Taska sebelum ke tempat kerja.

Pada 14 Mac lalu, seorang bayi perempuan berusia dua tahun meninggal dunia selepas empat jam ditinggalkan dalam kereta oleh ibunya di kawasan parkir sebuah kolej kemahiran di Port Dickson.

Ibu mangsa dilaporkan terlupa bayinya dibawa bersama dan tertinggal di dalam kereta sebelum menyedari kejadian itu kira-kira jam 1 tengah hari. – Berita Harian

Author

Media Variasi

View all posts

View all posts


Kerugian RM157 juta: SPRM sahkan siasat UiTM Holdings

CYBERJAYA: Suruhanjaya Pencegahan Rasuah Malaysia (SPRM) mengesahkan sedang menjalankan siasatan ke atas beberapa dakwaan penyelewengan yang mengakibatkan kerugian sebanyak RM157 juta pada UiTM Holdings Sdn Bhd (UiTM Holdings).

Pengarah Kanan Bahagian Siasatan SPRM, Datuk Seri Hishamuddin Hashim berkata, dalam siasatan berkenaan pihaknya akan memberi tumpuan kepada beberapa isu seperti dana dan pelaburan dibuat UiTM Holdings sehingga menyebabkan kerugian jutaan ringgit.

Menurutnya, pihaknya turut memfokuskan siasatan kepada kes yang disyaki membabitkan rasuah, salah guna kuasa dan penyelewengan.

“Isu kerugian RM157 juta terlalu umum dan SPRM akan memperincikan setiap isu yang dikatakan itu.

“Sekiranya berlakunya rasuah dan penyelewengan, maka ia tidak akan terlepas daripada siasatan SPRM.

“Bukan semua pelaburan atau perbelanjaan membabitkan perbuatan jenayah. Ia juga membabitkan isu tata kelola dan pengurusan yang lemah,” katanya seperti dilapor Berita Harian hari ini.

Tambah beliau, kertas siasatan akan dibuka jika perkara itu berkaitan jenayah, khususnya rasuah.

Selasa lalu, media melaporkan ‘UiTM Holdings rugi RM157 juta’ dengan dakwaan jumlah itu adalah berdasarkan kepada kiraan kerugian sebelum cukai terkumpul selama empat tahun iaitu bagi 2017, 2018, 2019 dan 2021.

Keuntungan sebelum cukai terkumpul yang dilaporkan bagi 2011, 2013, 2014, 2015 dan 2016 adalah sekitar RM26 juta.

Malahan, Perdana Menteri, Datuk Seri Anwar Ibrahim, sebelum ini turut dilaporkan berkata, isu ketidakcekapan dan ketirisan berhubung kerugian RM157 juta UiTM Holdings diserahkan kepada SPRM.

Untuk makluman, UiTM Holdings Sdn Bhd adalah syarikat pegangan pelaburan milik penuh universiti itu yang menguruskan lapan syarikat berkaitan tenaga, penjagaan kesihatan, teknologi, dan kreatif.

Author

Diyana Rahip

View all posts

View all posts


Ambil lesen motosikal sebab mahu bawa cucu jalan-jalan

SEBERANG PERAI: Hasrat warga emas membawa cucunya bersiar-siar ke pekan dengan menunggang motosikal kini menjadi kenyataan apabila dia berjaya memperoleh Lesen Memandu Kelas B2 di Kubang Menerong, di sini.

Hamzah Idris,62, berkata, dia sebelum ini hanya berani menunggang motosikal dalam kawasan kampungnya di Changkat, Nibong Tebal disebabkan tidak memiliki lesen memandu.

“Kalau hendak ke mana-mana, saya naik bas atau minta saudara mara atau jiran terdekat hantarkan.

“Walau bagaimanapun, sejak kebelakangan ini, saya rajin bawa cucu berjalan-jalan dan mula menyedari betapa perlunya lesen memandu untuk menjamin keselamatan penunggang serta pembonceng.

“Justeru, saya terus mendaftarkan diri dan alangkah bertuahnya apabila dimaklumkan saya layak untuk menerima lesen percuma,” katanya ketika ditemui, selepas memperoleh lesen memandu menerusi Program Lesen Memandu B2 (MyLesen) Jabatan Pengangkutan Jalan (JPJ) Peringkat Pulau Pinang, di Midtown Perda, di sini semalam. – Kosmo

Authors

Media Variasi

View all posts

Diyana Rahip

View all posts

View all posts

View all posts


Sukarelawan polis ditahan buat komen mengaibkan di Facebook

JOHOR BAHRU: Seorang sukarelawan polis ditahan pada malam Khamis, selepas disyaki meninggalkan komen bersifat mengaibkan dalam satu hantaran di Facebook.

Ketua Polis Johor, Datuk Kamarul Zaman Mamat berkata, penahanan itu dibuat susulan laporan polis yang diterima di Ibu Pejabat Polis Daerah (IPD) Johor Bahru Selatan (JBS).

“Laporan polis dibuat seorang pegawai kanan polis yang menemui satu hantaran yang ditularkan pada kira-kira jam 10.22 Khamis malam.

“Terdapat satu komen dibuat seorang pemilik akaun yang merujuk kepada seseorang atau individu dipercayai bermotif mengaibkan dan keterlaluan di dalam hantaran tersebut,” katanya dalam kenyataan pada Jumaat.

Menurut Kamarul Zaman, semakan melalui Suruhanjaya Komunikasi dan Multimedia Malaysia (SKMM) telah dibuat bagi siasatan lanjut ke atas pemilik akaun terbabit.

Tambahnya, hasil siasatan mendapati suspek berusia 39 tahun itu berkhidmat di Mersing.

“Polis telah menahan suspek pada jam 10.58 malam, pada Khamis di kawasan Endau, Mersing.

“Kes disiasat di bawah Seksyen 504 Kanun Keseksaan, Seksyen 233 Akta Komunikasi dan Multimedia 1998 serta Seksyen 14 Akta Kesalahan-kesalahan Kecil 1955,” ujarnya.

Sebelum itu, tular satu hantaran di Facebook yang menjadi trend terkini bertanyakan mengenai apa yang terlintas di fikiran apabila menyebut tentang sesuatu nama.

Berdasarkan hantaran tular itu, ia bertanyakan tentang ‘Bila sebut Madani, apa yang terlintas di fikiran anda’.

Suspek kemudian dilihat meninggalkan komen bersifat mengaibkan yang dipercayai ditujukan kepada seseorang.

Bagaimanapun, komen itu dipercayai sudah dipadam. – Sinar Harian

Author

Media Variasi

View all posts

View all posts


Jangkaan hayat penduduk Malaysia meningkat – DOSM

PUTRAJAYA: Bayi yang baru lahir pada 2021 dijangka hidup hingga 75.6 tahun atau 12 tahun lebih lama berbanding lima dekad lepas, iaitu hingga 63.6 tahun pada 1970, menurut Jabatan Perangkaan Malaysia (DOSM).

Ketua Perangkawan Datuk Seri Dr Mohd Uzir Mahidin berkata, jangkaan hayat yang meningkat menunjukkan Malaysia akan berhadapan dengan penuaan penduduk pada 2030, dengan peratus penduduk berumur 60 tahun dan ke atas telah mencapai 15.3 peratus daripada jumlah penduduk.

“Justeru itu, persediaan kesihatan dan simpanan kewangan yang mencukupi perlu dibuat bagi mengelak kesukaran hidup selepas persaraan,” katanya dalam kenyataan bersempena Hari Penduduk Sedunia 2022 yang disambut setiap 11 Julai.

Bagaimanapun beliau berkata pertambahan penduduk di Malaysia meningkat dengan kadar lebih perlahan pada 2020 berbanding 3.6 peratus pada 1970, berikutan empat faktor yang mempengaruhi iaitu kadar kesuburan, jangka hayat, struktur umur (agihan di antara umur muda dan umur tua) serta migrasi.

“Kadar Kesuburan Jumlah (TFR) bagi seorang wanita di Malaysia dalam tempoh reproduktif telah menurun kepada 1.7 bayi pada 2020 berbanding 4.9 bayi pada 1970. TFR ini merupakan yang terendah dalam tempoh lima dekad ini,” katanya.

Mohd Uzir berkata dari segi perubahan taburan struktur umur, bagi tempoh 1970 hingga 2020, peratus kanak-kanak bawah umur 15 tahun (umur muda) menunjukkan trend penurunan daripada 44.9 peratus pada 1970 kepada 24 peratus pada 2020.

“Trend umur muda yang semakin menurun dan peningkatan umur tua yang semakin ketara akan menjejaskan bilangan dan tanggungan untuk umur bekerja pada masa hadapan.

“Peratusan penduduk umur bekerja 15 hingga 64 tahun menunjukkan peningkatan daripada 52.1 peratus pada 1970 kepada 69.3 peratus pada 2020 dan diunjurkan menurun secara perlahan kepada 66.3 peratus daripada jumlah penduduk pada 2040,” katanya.

Beliau berkata penduduk Malaysia diunjurkan kepada 41.5 juta orang menjelang 2040 dan pertambahan penduduk akan merangsang peningkatan pengeluaran makanan dan perubahan diet turut menjadi faktor yang mempengaruhi jaminan bekalan makanan.

Katanya, antara cabaran yang harus ditangani pada masa kini adalah keseimbangan antara keperluan jaminan bekalan makanan dan jumlah keluasan kawasan pertanian yang terhad serta kesan daripada perubahan iklim.

Menurut data DOSM, penduduk Malaysia telah mencecah 32.4 juta pada 2020 dengan penduduk tertinggi di Selangor seramai tujuh juta manakala terendah di Labuan seramai 95,100 orang.

Mohd Uzir turut memaklumkan DOSM akan menganjurkan Regional Training Workshop on “Harnessing Opportunities Towards Resilient Future Through Census Data” pada akhir bulan ini sebagai platform ideal kepada ahli statistik, ahli ekonomi, Pejabat Statistik Kebangsaan (NSO) terpilih dan pegawai kerajaan Malaysia untuk membincangkan isu berkaitan kependudukan dan demografi bersama pakar antarabangsa. – BERNAMA


Selangor akan jalani ‘post mortem’ nilai pencapaian atlet SUKMA ke-20

SUNGAI BULOH: Kerajaan Selangor bersikap proaktif meneliti semula prestasi atlet berdasarkan faktor insentif, aktiviti lapangan dan pembangunan sukan masing-masing susulan Johor mendahului carta kutipan pingat Sukan Malaysia (SUKMA) kali ke-20.

Selangor sebelum ini berjaya bertahan menyandang takhta kejuaraan SUKMA selama sembilan tahun berturut-turut.

EXCO Generasi Muda, Sukan dan Pembangunan Modal Insan, Mohd Khairuddin Othman, berkata, pihaknya masih berpuas hati dengan prestasi dan pencapaian atlet negeri pada kejohanan berkenaan namun, siasatan tetap perlu dilakukan bagi melihat punca kedudukan sedikit merosot.

“Saya sangat puas hati (prestasi atlet), they go all out. Kalau kita tengok, gangsa (pingat) kita pergi ke suku akhir, cuma mungkin ada sentuhan akhir tak berjaya ke emas.

“SUKMA kali ini tidak dikira dari segi rekod tp tetap melibatkan nama-nama (atlet). Jadi, kita perlu lakukan ‘post mortem’ (siasatan teliti) semula,” katanya.

Beliau berkata demikian pada Majlis Menghargai Jasa Veteran Angkatan Tentera Malaysia (ATM) bagi Program Ramah Mesra Bersama Bekas Perajurit, di Dewan Meranti, Paya Jaras, Bandar Baru Sungai Buloh, di sini.

Yang turut hadir, Yang DiPertua Badan Kebajikan Bekas Perajurit Sungai Buloh, Mejar Azmi Mohd dan Presiden Pertubuhan Martabat Jalinan Muhibbah Malaysia (MJMM), Abdul Rani Kulup Abdullah.

Program berkenaan selaras dengan dasar kerajaan negeri, Smart and Caring (SAC) bertujuan membantu kebajikan veteran ATM dengan sumbangan berjumlah RM10,000 kepada badan kebajikan terbabit.

Mohd Khairuddin yang juga Ahli Dewan Negeri (ADUN) Paya Jaras bagaimanapun masih yakin dengan prestasi pasukan Selangor, walaupun tidak berada di kedudukan tiga teratas tetapi keempat dengan 31 emas, setakat tengah hari, pada Sabtu.

Author

Tun Puteh Wanti

View all posts

View all posts


PRU15: Gabungan Gerakan Mahasiswa bentang 15 tuntutan manifesto kepada parti politik

KUALA LUMPUR: Gabungan Gerakan Mahasiswa mengemukakan 15 tuntutan untuk dibawa sebagai manifesto kepada semua gabungan parti politik yang akan bertanding pada Pilihan Raya Umum ke-15 (PRU15) akan datang.

Presiden Kesatuan Pelajar Universiti Antarabangsa Malaysia (UIAM), Aliff Naif berkata, semua tuntutan itu dibuat harus dipertimbangkan oleh bakal-bakal calon dan kerajaan yang akan terbentuk PRU15 bagi memastikan agenda mengangkat martabat generasi muda dapat dilaksanakan.

“Tuntutan kami terbahagi kepada tiga kategori. Pertama perlunya Reformasi Politik, Demokrasi dan Pilihan Raya iaitu pemilihan calon muka baru yang lebih inklusif dan bebas rasuah, menghadkan tempoh perkhidmatan Perdana Menteri kepada dua penggal seumur hidup, mengetatkan kelayakan menjadi ahli Dewan Rakyat dengan tempoh lima penggal seumur hidup dan penurunan had umur minimum Senator Dewan Negara kepada 25 tahun.

“Bagi kategori kedua dalam sektor pendidikan iaitu pemansuhan Akta Universiti dan Kolej Universiti (AUKU), penubuhan Kesatuan Mahasiswa Nasional dan Kesatuan Mahasiswa di Universiti Awam dan Swasta serta pendidikan percuma untuk golongn B40 dan Subsidi Pendidikan Tinggi untuk golongan M40.

“Kategori ketiga merangkumi Keselamatan Sosial dan Ekonomi perlu dibuat insentif subsidi perbelanjaan untuk mahasiswa, polisi kebolehpasaran graduan yang leboh adil dan inisiatif Rumah Sewa Siswa,” katanya kepada pemberita dalam sidang media di Restoran Amjal, di sini, pada Rabu.

Jelasnya lagi, gabungan itu sudah berhubung dengan semua parti politik bagi menyerahkan senarai 15 tuntutan itu bagi mendapat pertimbangan parti politik yang akan mengumumkan manifesto masing-masing pada PRU15.

“Sekiranya tuntutan kami tidak diangkat sebagai manifesto dalam mana-mana parti politik, kami tidak akan menyokong parti politik tersebut di PRU15 nanti,” jelasnya.

Author

Mohamad Fitri Hazim Hazam

View all posts

View all posts


Syarikat telco adakan ujian teknikal pelaksanaan 5G

PUTRAJAYA: Syarikat telekomunikasi yang bakal menyediakan perkhidmatan rangkaian generasi kelima (5G) di Malaysia telah memulakan ujian teknikal berkaitan pelaksanaannya, kata Ketua Pegawai Operasi Suruhanjaya Komunikasi dan Multimedia (MCMC), Datuk Mohd Ali Hanafiah Mohd Yunus.

Beliau berkata ujian teknikal berkenaan kini dalam fasa keempat daripada lima fasa secara keseluruhan, dengan fasa terakhir merangkumi aspek penentuan pakej.

“Kita nampak ia satu perkembangan yang positif dan kemungkinan besar pada September ini rangkaian 5G akan ditawarkan oleh pemberi perkhidmatan. Mereka telah mula menawarkan (5G) kepada kumpulan pelanggan khusus mereka,” katanya mengulas mengenai perkembangan perjanjian kepentingan Digital Nasional Bhd (DNB) dengan syarikat telekomunikasi.

Beliau sebelum itu menyaksikan majlis menandatangani dokumen kerjasama anugerah Geran Kajian Masyarakat Digital (DSRG) di sini hari ini, antara MCMC, Universiti Kuala Lumpur, Lembaga Teknologi Malaysia dan Agensi Nuklear Malaysia dalam usaha merealisasikan pembangunan bakat digital dan pemerkasaan ekonomi digital.

Pada 1 Julai lepas, Menteri Komunikasi dan Multimedia Tan Sri Annuar Musa dilaporkan berkata pengguna dijangka dapat menikmati perkhidmatan rangkaian 5G secara berperingkat selewat-lewatnya September ini dengan enam syarikat telah memeterai perjanjian untuk mengambil ekuiti dalam DNB.

Buat masa ini, hanya YTL Communications menerusi Yes telah menyediakan perkhidmatan 5G kepada pengguna di Malaysia.

Enam syarikat telekomunikasi utama negara Maxis, DiGi, Celcom, U Mobile, YTL dan Telekom Malaysia bersetuju mendapatkan saham dalam DNB dan diberi tempoh hingga 31 Ogos (esok) untuk bersetuju dengan jumlah yang perlu dibayar bagi mendapatkan akses kepada rangkaian 5G.

DNB, yang merupakan syarikat tujuan khas kerajaan bagi pelancaran 5G, sebelum ini mengumumkan ketersediaan rangkaian itu di beberapa kawasan tertentu di Putrajaya, Cyberjaya dan Kuala Lumpur.

Mengenai isu ‘scammer’ yang semakin berleluasa, Mohd Ali Hanafiah berkata MCMC sedang dalam perbincangan dengan syarikat telekomunikasi agar mereka boleh mempertingkatkan atau memperkenalkan mekanisme pertahanan untuk menghalang panggilan ‘scammer’.

“Ia akan mengambil masa tetapi mereka sedang berusaha melakukannya,” katanya mengenai mekanisme pertahanan tersebut, selain menegaskan turut bekerjasama dengan pihak bank bagi tujuan sama.

MCMC juga akan meningkatkan advokasi kepada khalayak umum dan mengesyorkan agar mereka memuat turun aplikasi yang dapat mengenal pasti nama pemanggil untuk mengelakkan pengguna tertipu. – BERNAMA


Anwar serah kepada badan siasatan siasat isu dana RM600 bilion

PUTRAJAYA: Perdana Menteri, Datuk Seri Anwar Ibrahim berkata, beliau menyerahkan sepenuhnya kepada badan siasatan untuk menyiasat isu dana RM600 bilion yang didakwa diseleweng kerajaan terdahulu.

Dalam sidang media selepas mempengerusikan Mesyuarat Khas Kabinet Kerajaan Perpaduan hari ini, beliau berkata, Kementerian Kewangan telah memaklumkan mengenai beberapa pelanggaran melibatkan isu dana itu.

“Beberapa keputusan menyiasat langkah perbelanjaan RM600 bilion tanpa tender itu bukan urusan saya untuk putuskan.

“Kementerian Kewangan memberi makluman beberapa pelanggaran itu tetapi ini kita serah kepada badan siasatan untuk lihat sejauh mana pelanggaran rasuah dan penyelewengan berlaku,” katanya.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 pernah dibangkitkan bekas Ketua Menteri Melaka, Adly Zahari pada 15 November lepas.

Hari ini, bekas Perdana Menteri Tan Sri Muhyiddin Yassin dilaporkan berkata, beliau tidak takut untuk disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini.

Muhyiddin berkata, ini kerana beliau tahu beliau tidak melakukan penyelewengan duit rakyat yang diamanahkan kepada kerajaan untuk digunakan bagi membantu orang ramai semasa zaman susah, terutamanya ketika pandemik COVID-19.

Ditanya adakah Suruhanjaya Siasatan Diraja (RCI) akan diwujudkan berhubung isu dana RM600 bilion, Anwar berkata, perkara itu belum dibawa untuk perbincangan dengan Jemaah Menteri.

“Saya tahu makluman daripada pegawai, ada beberapa pelanggaran serius… perolehan terlampau banyak untuk uruskan projek,” katanya.

Anwar bagaimanapun menjelaskan beliau tidak cenderung untuk menyerang secara peribadi dan memberi tumpuan terlalu banyak tentang pentadbiran kerajaan terdahulu.

“Saya ingin tumpu urus ekonomi negara, beri keyakinan (kepada pelabur) dan sekarang nampak baik pelaburan India, China, Amerika Syarikat  dan Eropah untuk jana petumbuhan ekonomi,” katanya.

Mengenai keputusan Polis Diraja Malaysia menyiasat isu berkaitan perkauman dan keagamaan, beliau berkata perkara itu bukan arahan beliau atau Kerajaan Perpaduan pimpinannya.

“Ini ketetapan dalam perlembagaan dan kenyataan tegas Majlis Raja-Raja Melayu iaitu kewaspadaan terhadap memainkan sentimen perkauman dan sikap pelampau agama.

Arahan itu dari Raja-Raja Melayu untuk patuhi perlembagaan dan ini tidak boleh disamakan dengan kritikan terhadap perdana menteri dan kerajaan.

“Saya pun tidak pernah arahkan (isu perkauman dan keagamaan disiasat), malah beritahu Ketua Polis Negara bahawa kritikan kepada perdana menteri dan kerajaan dalam sistem demokrasi dibenarkan dan diizinkan,” katanya.

Ketika ditanya sama ada kerajaan akan menyemak pelan 5G, Anwar berkata, beliau telah mengarahkan  pelan itu disemak semula kerana tidak dilaksanakan secara telus oleh kerajaan sebelum ini dan ketiadaan proses tender sewajarnya.

“Maka, ia perlu disemak semula bagi memastikan kami mematuhi prosedur kewangan yang ketat untuk memastikan perkara itu dilakukan dengan betul,” katanya. – BERNAMA


Perbicaraan kes rasuah Ahmad Zahid ditangguh tahun depan

KUALA LUMPUR: Perbicaraan kes rasuah bekas Timbalan Perdana Menteri, Datuk Seri Dr Ahmad Zahid Hamidi melibatkan dana Yayasan Akalbudi (YAB) ditangguhkan ke Januari tahun depan sementara menunggu rayuan berhubung keputusan kenyataan saksi.

Hakim Mahkamah Tinggi, Datuk Collin Lawrence Sequerah melapangkan tarikh pendengaran itu hari ini dan esok serta 9 dan 10 November selepas peguam utama Ahmad Zahid, Datuk Hisyam Teh Poh Teik memohon untuk menangguhkan perbicaraan itu.

Hakim menetapkan 21 hari untuk perbicaraan iaitu 16-19 Januari, 30-31 Januari, 7-9 Februari, 27-30 Mac, 10-13 April dan 15-18 Mei.

Terdahulu, Hisyam berkata pihak pembelaan memohon untuk menangguhkan perbicaraan itu sementara menunggu keputusan rayuan Ahmad Zahid terhadap keputusan Mahkamah Tinggi yang menolak permohonannya untuk mendapatkan keterangan rekod 15 saksi Suruhanjaya Pencegahan Rasuah Malaysia (SPRM).

Beliau berkata rayuan itu dijadual didengar pada 14 November di Mahkamah Rayuan.

“Apa sahaja keputusan Mahkamah Rayuan, ini akan membantu pihak pembelaan menentukan saksi-saksi yang kami panggil di hadapan Yang Arif.

“Terdapat beberapa saksi yang ditawarkan oleh pihak pembelaan yang akan kami tumpukan tetapi kami memerlukan panduan daripada Mahkamah Rayuan sama ada kami boleh mendapatkan kenyataan mereka atau sebaliknya, jadi kami dalam dilema. Atas nama keadilan, kami meminta mahkamah menunggu keputusan pada 14 November,” kata peguam itu.

Beliau juga berkata seorang saksi dari Bagan Datuk yang sepatutnya memberi keterangan hari ini tidak sihat dan pihak pembelaan tidak mempunyai saksi lain untuk dipanggil buat masa ini.

Setakat ini pihak pembelaan telah memanggil enam saksi termasuk Ahmad Zahid pada perbicaraan kes bela dirinya.

Ahmad Zahid, 69, menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB. – BERNAMA


20 pelajar tahfiz terselamat, asrama terbakar

KUALA LANGAT: Seramai 20 pelajar lelaki pusat Tahfiz Al-Masri berdepan detik cemas apabila asrama yang didiami mereka terbakar di Batu 9, Kampung Medan Telok Panglima Garang di sini, tengah malam tadi.

Bagaimanapun, kesemua mangsa berusia 13 hingga 17 tahun berjaya keluar dari asrama tersebut tanpa sebarang kecederaan.

Pengarah Bomba Selangor, Wan Md. Razali Wan Ismail berkata, pihaknya menerima panggilan kecemasan berhubung kejadian tersebut kira-kira pukul 12.13 tengah malam.

Katanya, seramai 18 anggota termasuk pegawai bersama empat jentera dari tiga buah balai bomba dan penyelamat (BBP) iaitu Teluk Panglima Garang, Andalas dan Banting digerakkan bagi tujuan operasi pemadaman.

“Kebakaran melibatkan sebuah asrama lelaki dengan kesemua 20 penghuninya berjaya menyelamatkan diri tanpa mengalami sebarang kecederaan.

“Api berjaya dikawal kira-kira pukul 12.35 pagi sebelum dipadamkan 14 minit kemudian dengan kemusnahan melibatkan 70 peratus bangunan asrama itu,” katanya dalam kenyataan hari ini.

Author

Diyana Rahip

View all posts

View all posts


Sultanah Nur Zahirah gagal dalam saman fitnah terhadap Rewcastle-Brown

KUALA LUMPUR: Mahkamah Tinggi di sini menolak saman fitnah yang difailkan oleh Sultanah Terengganu, Sultanah Nur Zahirah terhadap pengarang Sarawak Report, Clare Rewcastle-Brown dan dua yang lain berhubung dakwaan fitnah membabitkan Terengganu Investment Authority (TIA) dalam buku The Sarawak Report – ‘The Inside Story of the 1MDB Expose’.

Pesuruhjaya Kehakiman, Dr John Lee Kien How @ Mohd Johan, ketika menyampaikan keputusan menerusi aplikasi Zoon hari ini, memutuskan bahawa tiada tuduhan fitnah daripada kenyataan itu walaupun jelas terdapat masalah kesilapan identiti.

“Walaupun terdapat kesilapan fakta di sana, untuk mengatakan bahawa plaintif (Sultanah Nur Zahirah) bersetuju atau bersetuju dengan penubuhan dana kekayaan negara, pada fikiran saya, tidak sama sekali menjatuhkan reputasi plaintif.

“Begitu juga, sokongan semata-mata untuk seseorang untuk sesuatu pekerjaan tidak akan sama sekali mencemarkan nama baik seseorang dengan mengambil kira sokongan atau surat sokongan itu adalah sebahagian daripada budaya Malaysia.

“Selain itu, kenyataan itu juga menekankan bahawa kenyataan sedemikian (mengenai sokongan Sultanah dalam mendapatkan jawatan itu) dituntut oleh ahli perniagaan dalam buruan Low Taek Jho atau Jho Low sendiri. Tiada apa-apa untuk mencadangkan kebenaran di dalamnya,” katanya.

Hakim turut memerintahkan kos sebanyak RM80,000 dibayar kepada defendan iaitu Rewcastle-Brown, penerbit Cheong Ton Sin dan pencetak, Vinlin Press Sdn Bhd, selaku defendan.

Sultanah Nur Zahirah, yang memfailkan saman RM100 juta pada 21 November 2018, mendakwa kenyataan berbaur fitnah itu antara lain bermaksud baginda terlibat dalam amalan rasuah dan mencampuri urusan pentadbiran kerajaan negeri Terengganu serta menggunakan status baginda untuk mempengaruhi penubuhan TIA yang kemudian dikenali sebagai 1Malaysia Development Berhad (1MDB).

Sultanah Nur Zahirah juga mendakwa, kenyataan itu membawa maksud baginda membantu Jho Low menjadi penasihat TIA.

Baginda menuntut ganti rugi am sebanyak RM100 juta daripada setiap defendan serta memohon perintah supaya penerbit menarik balik buku itu dan pencetak berhenti mencetaknya.

Dalam perbicaraan dari 1 hingga 4 Ogos lalu, seramai lima saksi iaitu tiga saksi plaintif dan dua dari pihak defendan memberi keterangan.

Peguam Datuk Mohd Haaziq Pillay dan Vishnu Kumar mewakili Sultanah Nur Zahirah manakala pihak defendan diwakili peguam Americk Sidhu. – BERNAMA


Federal Power perkenal Loji Kabel XLPE

KUALA LUMPUR: Pembuat kabel tempatan sejak 1974, Federal Power kini melangkah setapak sebagai perintis dalam memperkenalkan Loji Kabel XLPE menerusi kuota yang diberi kerajaan.

Menurut kenyataan media, Federal Power yang dahulunya dikenali Federal Telecoms Sdn. Bhd bermula sebagai syarikat usaha sama di antara Lembaga Letrik Negara (kini dikenali sebagai Tenaga Nasional Bhd), Federal Cables, Wires and Metal Manufacturing Bhd (dikenali sebagai FCW Industries Sdn Bhd) dan Fujikura Ltd of Japan, Federal Power dan Telecoms Sdn. Bhd kemudiannya menjadi anak syarikat Permodalan Nasional Bhd (PNB) pada tahun 1983.

“Bagaimanapun pembuat kabel ini masih memerlukan suntikan daripada Kementerian Kewangan bagi mengelakkannya gulung tikar sebagaimana pembuat kabel yang lain.

“Datuk Seri N. W. Hisham Abdul Wahab telah mengambil alih pengurusan syarikat pada tahun 2017 sebagai pemegang saham terbesar sebanyak 81 peratus seterusnya Tenaga Nasional Berhad sebanyak sembilan peratus dan 10 peratus lagi lagi adalah daripada syarikat dari Jepun yang kekal menjadi rakan teknikal iaitu Fujikura Ltd of Japan (FJK).

“Ketua Pegawai Eksekutif Tenaga Nasional Berhad, Datuk Indera Ir. Baharin l Din, amat peka dan telah banyak menghulurkan bantuan untuk kebajikan Federal Power Sdn Bhd dan pengeluar Bumiputera yang lain,” kata kenyataan itu.

Yang turut hadir merasmikan majlis pelancaran Loji Kabel XLPE adalah Timbalan Menteri Kewangan I, Datuk Seri Ahmad Maslan.

Tambah kenyataan berkenaan, Ketua Pesuruhjaya Angkatan Pertahanan Awam, Aminurrahim Mohamed telah memberi peluang kepada Federal Power Sdn Bhd bagi menubuhkan Civil Defence Emergency Response Team (CDERT) yang diberi nama “Team Amal Kazuko” untuk Angkatan Pertahanan Awam dalam keselamatan kilang terutamanya dalam membendung kebakaran.

Author

Tun Puteh Wanti

View all posts

View all posts


Tak perlu conteng wajah ‘berdarah’ tanda sokongan – Rakyat Palestin

CYBERJAYA: Seorang rakyat Palestin menasihatkan orang ramai supaya hentikan elemen menconteng wajah atau mekap ilustrasi sebagai tanda menyokong Palestin.

Menurut Yousof, tindakan menconteng wajah itu amat tidak bersesuaian dengan umat Islam.

“Janganlah mekap Halloween, conteng sana sini di muka, di leher.

“Saya tengok saya geli. Letak macam darah di leher, kita orang Islam. Tak payah ikut cara luar,” tegasnya menerusi siaran langsung bersama pempengaruh media sosial, Hazeman Huzir baru-baru ini.

Dalam pada itu, Yousuf berharap orang ramai kekal istiqamah berkongsi serta menyebarkan segala maklumat berhubung kekejaman rejim Israel terhadap bumi Gaza.

“Sekarang ini saya nak orang Malaysia fokus dekat sosial media sebab benda ini (perkongsian di sosial media), sebab ada orang cakap kalau saya muat naik (kekejaman Israel) apa saya dapat, tak ada orang kisah pun.

“Tidak, kalau semua post (muat naik), saya post, awak post, kita boleh tunjuk pada dunia apa mereka (Israel) buat pada kami (Palestin).

“Macam mana budak kecil di sana (Gaza) mati, macam mana situasi rakyat di sana, keadaan bangunan di sana. Kita boleh tunjuk bukti dan situasi sebenar kepada semua orang. Ini bukan suatu yang kecil, tapi sangat penting,” ujarnya.

Author

Diyana Rahip

View all posts

View all posts